Program MM2H tidak dibatalkan, tetapi dibekukan sementara – Nancy

KUALA LUMPUR 2 Nov. – Kerajaan tidak membatalkan Program Malaysia Rumah Keduaku (MM2H) secara muktamad sebaliknya ia dibekukan sementara waktu, persidangan Dewan Rakyat diberitahu hari ini.

Menteri Pelancongan, Seni dan Budaya Datuk Seri Nancy Shukri berkata pembekuan sementara itu bagi membolehkan kementerian membuat penelitian terperinci dan penambahbaikan program itu merangkumi aspek keselamatan, hartanah, kesejahteraan dan impak ekonomi.

“Sebenarya kita tidak membatalkan secara muktamad, kita mengkaji semula dan membuat syarat-syarat tertentu. Sebab itu apa yang telah dikemukakan, permohonan itu dikembalikan bagi membolehkan mereka untuk dapat menepati syarat-syarat yang baharu.

“Kita tidak mahu ianya diberikan kepada kita tetapi selepas itu kita tahan dan mereka merasa kerugian. Sebenarnya deposit tidak hilang pemohon boleh meminta semula dengan ejen,” katanya pada sesi soal jawab di Dewan Rakyat hari ini.

Beliau menjawab soalan tambahan Maria Chin Abdullah (PH-Petaling Jaya) yang ingin tahu bagaimana kerajaan boleh memberi bantuan kewangan kepada peserta yang telah membayar deposit.

Nancy berkata walaupun menyedari pembekuan itu memberi kesan kepada ekonomi negara, ia perlu dilakukan memandangkan program itu tidak pernah melalui semakan terperinci sejak dilancarkan pada tahun 2002.

Menjawab soalan tambahan Datuk Mohd Salim Sharif (BN-Jempol) yang ingin tahu jumlah permohonan yang telah diluluskan kementerian sejak 2018 sehingga kini dan negara mana yang mencatatkan permohonan tertinggi, menteri itu berkata pada tempoh itu, sebanyak 66,458 permohonan telah diluluskan dan China merupakan negara yang mencatatkan permohonan paling tinggi.

Selain China, negara lain yang turut membuat permohonan ialah Jepun, Bangladesh, Republik Korea, United Kingdom, Hong Kong, Singapura, Taiwan, Iran dan India, katanya.


Roslan Ariffin dilantik CEO Bernama yang baharu

KUALA LUMPUR, 29 Julai – Pemangku Ketua Pegawai Eksekutif (CEO) Pertubuhan Berita Nasional Malaysia (Bernama) Roslan Ariffin dilantik sebagai CEO agensi itu berkuat kuasa hari ini.

“Saya yakin dengan kepakaran dan pengetahuan yang dimiliki oleh beliau, pelantikan ini akan terus memacu kecemerlangan dan memberi suntikan baharu kepada Bernama khususnya dalam menerajui perkembangan industri kewartawanan di negara ini,” katanya.

Roslan, pemegang Ijazah Sarjana Muda bidang komunikasi dari Universiti Teknologi MARA (UiTM) itu memulakan kariernya di Bernama sebagai wartawan pada 1990, mula memangku jawatan CEO sejak 21 Mac lepas.

Roslan yang berpengalaman luas, pernah menggalas tanggungjawab penting di Bernama antaranya sebagai Ketua Biro, Ketua Program BernamaTV, Editor Eksekutif, Ketua Penyiaran (TV dan Radio), sebelum dilantik sebagai Timbalan Ketua Pengarang Perniagaan dan Kewangan.

Selain itu, beliau juga pernah ditempatkan di Jabatan Penyiaran Malaysia (RTM) selama empat tahun bermula 2008 hingga 2012, antara lain sebagai Ketua Wartawan, Ketua Editor serta Timbalan Pengarah Seksyen Hal Ehwal Semasa.


IPMUDA pembekal bahan binaan patuh syariah pertama di Malaysia

KUALA LUMPUR 1 Sept – IPMUDA Bhd menjadi pembekal bahan binaan patuh syariah pertama di Malaysia susulan pelaksanaan prosedur pematuhan syariah oleh syarikat itu.

Syarikat itu dalam satu kenyataan hari ini berkata, prosedur itu akan diperkenalkan kepada semua produk bahan binaan dan perkhidmatan yang ditawarkan oleh segmen perniagaan bahan binaan syarikat, antaranya, jubin, barang besi, alat kelengkapan sanitari, dan sistem rumah pasang siap (IBS) termasuk jenama keluaran syarikat seperti Ortolani, Concord dan Duraset.

Prosedur patuh syariah ini dapat mengetengahkan amalan perniagaan beretika dan tanggungjawab sosial korporat melalui terma dan syarat perjanjian yang telus, sekali gus mengelakkan syarat terselindung, khususnya dari segi caj dan fi tambahan.

“Kumpulan juga akan menghentikan sebarang faedah kompaun atau denda terhadap pelanggan dengan hanya mengenakan caj berdasarkan kos sebenar daripada tunggakkan bayaran, selaras dengan prinsip ta’widh syariah.

“Sebarang lebihan kutipan melangkaui kos sebenar akan disalurkan kepada organisasi kebajikan yang memberi manfaat kepada komuniti setempat, khususnya akan menyalurkan bantuan berkaitan dengan aktiviti utama syarikat seperti pembekalan tenaga hijau di kawasan pedalaman melalui pemasangan panel solar dan turbin mikro hidro,” katanya.

Selain itu, pelanggan yang membuat bayaran atau penjelasan awal akan menikmati lebih keuntungan melalui rebat dan harga lebih murah di bawah prinsip Ibra’ syariah, yang lebih menguntungkan pelanggan.

Ketua Pegawai Eksekutif Jeffri M. Yusup berkata, prosedur patuh syariah juga dapat membantu menghapuskan amalan tawar menawar yang tidak kompetitif dan setara.

“Penerapan prosedur syariah dalam perniagaan kami dapat bertindak sebagai mekanisme untuk menawarkan insentif yang menarik dan unik kepada pelanggan kami,” katanya.

Prosedur patuh syariah itu akan memendekkan tempoh kutipan bayaran dan mempertingkat bayaran awal sekali gus menjamin pengurusan aliran tunai syarikat, yang juga akan meningkatkan keyakinan dan kesetiaan pelanggan melalui perkhidmatan yang lebih baik dan mesra pelanggan.

Jeffri menjelaskan langkah itu melengkapi aspirasi IPMUDA untuk menjadi organisasi yang menitikberatkan tanggungjawab sosial pada masa kumpulan itu sedang mempersiapkan semua inisiatif alam sekitar, sosial dan tadbir urus merentasi semua segmen perniagaan.

“Segmen perniagaan tenaga boleh diperbaharui dan kesihatan, secara dasarnya, telah mampan, dan kini segmen bekalan bahan binaan akan menyertai perjalanan yang sama ke arah masa depan yang lebih mampan,” tambah Jeffri.


Tak pernah beri Bella makan cili, najis dan simbah air panas – Siti Bainun

KUALA LUMPUR, 22 Feb – Pengasas Rumah Bonda Siti Bainun Ahd Razali hari ini memberitahu Mahkamah Sesyen bahawa kejadian remaja perempuan sindrom Down yang dikenali sebagai Bella disuruh makan cili dan najis selain diikat, disimbah air panas serta ditekap dengan kuali panas tidak pernah berlaku.

Siti Bainun, 31, berkata tuduhan yang dibuat oleh bekas penghuni rumah kebajikan itu, Yasmin Nahar Mahmood terhadapnya semasa saksi pendakwaan kelima itu memberi keterangan di mahkamah adalah tidak benar.

“Seingat saya, Yasmin semasa menjadi saksi beritahu mahkamah kononnya saya suruh dia ikat Bella setiap masa, suruh bagi cili, makan najis, simbah air panas, tekap kuali panas dan marah-marah. Sememangnya tiada keperluan untuk saya berbuat begitu kepada Bella,” katanya.

Beliau berkata demikian semasa disoal peguamnya, Mohammad Farhan Maaruf ketika membela diri atas pertuduhan mengabai dan menganiaya remaja berumur 13 tahun itu.

Siti Bainun berkata dia juga tidak pernah mengarahkan Yasmin dan seorang lagi bekas penghuni Rumah Bonda dikenali sebagai Aida supaya menganiaya Bella atau menyuruh mereka menyimbah air panas terhadap remaja perempuan itu kerana Bella tidak pernah sekalipun menyusahkannya.

Pada prosiding sebelum ini, Yasmin memberitahu mahkamah bahawa Siti Bainun memberi Bella makan 20 biji cili padi, mengugut akan menyimbah air panas ke atas Bella serta mengarahkannya dan Aida memegang Bella serta memaksa remaja itu melutut.

Disoal Mohammad Farhan mengenai keterangan Yasmin mengenai arahan memberi Bella makan cili, Siti Bainun menjawab sepanjang pengetahuannya perkara tersebut tidak pernah berlaku terhadap anak-anak jagaannya.

“Saya tidak pernah buat apa-apa kepada sesiapa pun, walaupun dalam banyak-banyak orang dalam rumah itu, Yasmin yang banyak memeningkan kepala saya setiap hari,” katanya.

Siti Bainun diperintah membela diri atas pertuduhan mengabai dan menganiaya remaja itu, sehingga menyebabkannya mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.


Kanak-kanak perempuan tiga tahun lemas tergelincir dalam longkang

ALOR SETAR 4 Mei. – Seorang kanak-kanak perempuan berumur tiga tahun ditemukan lemas selepas tergelincir ke dalam longkang berhampiran rumahnya di Felda Gunong Bongsu sebelum dihanyutkan ke dalam Sungai Dingin dekat Kulim, malam tadi.

Ketua Polis Daerah Kulim Superintendan Azhar Hashim berkata, dalam kejadian kira-kira 7 malam itu, mangsa, Naera Dellisha Muhammad Nazri, sedang bermain bersama-sama beberapa kanak-kanak lain sebelum terjatuh ke dalam longkang berkenaan.

“Abang mangsa, Muhammad Thaqif yang berumur lapan tahun telah pulang ke rumah dan memaklumkan mengenai kejadian kepada bapanya, Muhammad Nazri Abu Saman, 36, bahawa adiknya telah jatuh ke dalam longkang ketika bermain semasa hujan lebat.

“Bapa mangsa serta beberapa ahli keluarga yang lain telah keluar mencari mangsa. Mangsa yang jatuh ke dalam longkang telah dibawa arus deras ke longkang besar sebelum dihanyutkan terus ke dalam Sungai Dingin,” katanya dalam kenyataan di sini, hari ini.

Azhar berkata mayat mangsa telah dijumpai oleh orang awam sekitar 8 malam kira-kira tiga kilometer dari tempat dia dilaporkan tergelincir sebelum dibawa ke Hospital Kulim untuk bedah siasat.

Sementara itu, Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima panggilan berhubung kejadian pada 7.24 malam sebelum tiba pada 7.57 malam.

“Operasi disertai lapan anggota dari Balai Bomba dan Penyelamat (BBP) Kulim Hi-Tech dengan sebuah jentera serta sebuah kenderaan utiliti. Anggota telah melakukan pencarian di permukaan air sungai dan mayat mangsa diserahkan kepada pihak polis,” katanya.


Melaka lebih bersedia kearah negeri mampan dan relevan- KM

DUBAI 14 Mac- Krisis kesihatan melanda dunia ekoran pandemik COVID-19 dianggap sebagai peluang untuk Melaka memulakan semula industri pelancongan yang terjejas teruk selain menjadi sebuah negeri mampan dan relevan.

Ketua Menteri, Datuk Seri Utama Sulaiman Md Ali berkata pelancongan adalah tunjang ekonomi Melaka namun terjejas disebabkan pandemik susulan penutupan pintu sempadan antarabangsa.

“Saya berharap Melaka Week di Expo 2020 Dubai mampu mengukuhkan kembali kegemilangan Melaka sebagai sebuah destinasi pelancongan di mata dunia,” katanya.

Beliau berkata demikian ketika Merasmikan Pelancaran Melaka Week di Expo 2020 Dubai di Pavilion Malaysia, Emiriah Arab Bersatu (UAE) hari ini.

Hadir sama pada majlis itu adalah Duta Besar Malaysia ke UAE, Datuk Mohd Tarid Sufian; Setiausaha Kerajaan Negeri Melaka, Datuk Zaidi Johari; EXCO Kanan Pelaburan, Perindustrian, dan Pembangunan Usahawan negeri, Datuk Seri Ab Rauf Yusof; EXCO Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman serta Konsul Jeneral Malaysia di Dubai, Mohd Hasril Abdul Hamid.


SPRM Melaka cukup senjata api

AYER MOLEK 27 Mei – Jumlah senjata api diperlukan pegawai Suruhanjaya Pencegahan Rasuah Malaysia (SPRM) Melaka mencukupi untuk menampung keperluan operasi meskipun jumlahnya kecil.

Pengarah SPRM negeri Mohd Shahril Che Saad berkata, setakat ini tidak ada keperluan atau perancangan untuk menambah jumlah senjata api untuk kegunaan pegawainya.

“Jika ada operasi yang besar, kita akan libatkan atau bekerjasama dengan agensi penguat kuasa lain, setiap agensi akan bawa senjata api yang dibekalkan kepada mereka,” katanya pada sidang media selepas program Ujian Melepaskan Tembakan dan Kemahiran Pengendalian Senjata Api SPRM 2022 di Lapang Sasar Akademi Jabatan Pengangkutan Jalan (JPJ) Tiang Dua, di sini, hari ini.

Mohd Shahril berkata, program bermula semalam dan berakhir hari ini membabitkan 56 peserta bertujuan memantapkan lagi kemahiran pengendalian senjata api dalam kalangan pegawai SPRM Melaka.

“Ujian dan latihan seperti ini amat penting dalam mempersiapkan pegawai kami yang mungkin berdepan insiden tidak diiingini. Sudah dua tahun program seperti ini tidak dijalankan berikutan penularan wabak COVID-19,” katanya.

Seramai 10 pengamal media Melaka yang mewakili pelbagai agensi turut dijemput menyertai ujian melepaskan tembakan dan kemahiran pengendalian senjata api anjuran SPRM itu.


PKP: MITI rangka SOP pelan kesinambungan syarikat

Dalam kenyataan, Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali berkata ini terutamanya dalam tempoh Perintah Kawalan Pergerakan (PKP) yang bermula 13 hingga 26 Jan 2021.

Beliau berkata SOP bagi sektor pengilangan dan pembuatan di bawah tanggungjawab MITI boleh dimuat turun dari laman sesawang MITI di www.miti.gov.my.

Syarikat yang telah berdaftar dengan pangkalan data MITI iaitu COVID-19 Intelligent Management System (CIMS) melalui pautan https://notification.miti.gov.my tidak perlu membuat pendaftaran semula untuk beroperasi dalam tempoh PKP.

Syarikat ini hanya perlu memuat turun surat notifikasi pengesahan pendaftaran yang boleh dimuat turun mulai hari ini, 12 Jan 2021 bermula jam 3.00 petang.

Syarikat sektor pengilangan dan pembuatan dalam perkhidmatan perlu yang belum berdaftar dengan CIMS boleh berbuat demikian di pautan https://notification.miti.gov.my mulai 3.00 petang, 12 Jan 2021.

Pekerja syarikat yang dibenarkan untuk berada di tempat kerja pada satu-satu masa adalah wajib membawa sesalinan surat notifikasi pengesahan pendaftaran yang dibekalkan oleh majikan bersama pas pekerja/surat pengesahan majikan.

Jumlah pekerja kumpulan sokongan dan pekerja yang terlibat secara langsung dalam barisan pengeluaran akan ditentukan oleh majikan masing-masing dengan mengambil kira pematuhan ketat SOP yang ditetapkan.

“Kerajaan menyeru pihak industri dan swasta mempertingkatkan pelaksanaan BDR sebagai norma baharu selari dengan kecanggihan teknologi terkini dan aplikasi dalam talian,” kata Mohamed Azmin.

MITI, dengan kerjasama pihak berkuasa negeri akan menjalankan penguatkuasaan secara berkala sepanjang tempoh PKP ke atas syarikat untuk memastikan pematuhan SOP dan akan mengambil tindakan mengkompaun kesalahan selaras dengan Seksyen 25 Akta Pencegahan dan Pengawalan Penyakit Berjangkit (Akta 342).

Beliau berkata MITI telah menyediakan senarai soalan-soalan lazim (FAQ) untuk membantu pihak industri mendapatkan maklumat terperinci dan tepat mengenai SOP yang ditetapkan oleh kerajaan bagi membolehkan sektor pengilangan dan pembuatan beroperasi dalam tempoh PKP.

Kerajaan membenarkan sektor ekonomi dalam perkhidmatan perlu beroperasi sepanjang tempoh PKP di Pulau Pinang, Selangor, Wilayah Persekutuan (Kuala Lumpur, Putrajaya, Labuan), Melaka, Johor dan Sabah.

Mohamed Azmin berkata enam negeri yang dikenakan PKP merupakan pemacu aktiviti ekonomi utama negara dan penyumbang yang besar kepada Keluaran Dalam Negara Kasar (KDNK) negara.

Pada 2019, sumbangan Selangor kepada KDNK negara sebanyak 24.2 peratus, Wilayah Persekutuan (16.9 peratus), Johor (9.4 peratus ), Pulau Pinang (6.7 peratus ), Sabah (6.0 peratus ) dan Melaka (3.1 peratus). – BERNAMA


PPV ‘offsite’ beri dos penggalak secara ‘walk in’ kepada warga emas mulai Isnin

Menurut ProtectHealth Corporation Sdn Bhd (ProtectHealth), anak syarikat milik penuh ProtectHealth Malaysia yang ditubuhkan di bawah Kementerian Kesihatan (KKM), sijil vaksinasi digital yang lengkap di aplikasi MySejahtera diperlukan sebagai prasyarat untuk hadir secara jumpa terus itu.

Individu berumur 60 tahun ke atas boleh terus ke PPV itu bermula 2 petang pada setiap hari operasi pemberian vaksin di pusat terlibat.

“Mereka yang berusia 18 tahun dan ke atas (selain warga emas) yang belum mendapat janji temu menerusi MySejahtera dan ingin mendapatkan dos penggalak boleh menghubungi dan berdaftar dengan PPV yang disenaraikan di  www.protecthealth.com.my,” menurut kenyataan ProtectHealth yang dikeluarkan di sini hari ini.

PPV Offsite adalah PPV yang dioperasikan oleh pengamal perubatan swasta (PPS) dan pertubuhan bukan kerajaan (NGO) Kesihatan di luar fasiliti kesihatan swasta mereka.

Ketika ini terdapat lebih 2,000 PPV Onsite, 177 PPV Offsite dan 221 PPV Jangkau Luar (Outreach) kendalian PPS dan NGO kesihatan di bawah ProtectHealth dengan kapasiti pemberian vaksin lebih dari 300,000 dos sehari.

Menurut kenyataan itu, sehingga 19 Jan lepas, 10 juta dos penggalak telah diberikan dan 73.8 peratus atau 7.3 juta dos merupakan sumbangan PPS dan NGO kesihatan di bawah ProtectHealth. – BERNAMA


BPP promosi destinasi Melaka melalui konsep hibrid

AYER KEROH 21 Mei – Bahagian Promosi Pelancongan (BPP) Jabatan Ketua Menteri Melaka merangka strategi dalam usaha memastikan kesinambungan industri pelancongan negeri dalam tempoh sukar Perintah Kawalan Pergerakan 3.0 (PKP 3.0).

Antara kaedah akan dilaksanakan bagi merancakkan semula sektor pelancongan termasuk memperluas promosi destinasi Melaka melalui kaedah atas talian berkonsepkan hibrid bagi tempoh enam hingga 12 bulan ke hadapan.

Pengurus Besarnya Sa’ari Basiron berkata, pendekatan itu dilaksanakan dengan kerjasama Kementerian Pelancongan, Seni dan Budaya (MOTAC), Tourism Malaysia dan pertubuhan bukan kerajaan (NGO) pelancongan Melaka.

“Kita akan buat promosi seperti Cuti-Cuti Malaysia Persatuan Pelancongan Domestik Malaysia (MITA) bersama Shopee Travel Fair 2021 dari 17 hingga 21 Jun depan, kempen promosi bersama Lazada (7 Julai 2021), Program Cuti-Cuti Melaka & Malaysia (20 – 22 Ogos 2021), Seminar Hibrid Millenial, Sport & Adventure bersama Tourism Malaysia Jakarta (26 Ogos, 14 Oktober & 9 Disember 2021).

“Selain itu, Misi Galakan Pelancongan ‘Travel Bubbles’ ke Ipoh, Kuantan dan Alor Setar bermula Jun hingga Ogos depan, Destination Passport Book bagi mempromosikan produk pelancongan di kawasan Ayer Keroh dan pengiklanan menerusi Bas Rapid di Kuala Lumpur, Pulau Pinang dan Pahang.

“Penganjuran acara utama turut diadakan antaranya Malakka Dutch Week pada Julai depan, Melaka Food & Fruits Fiesta 2021 (23 – 25 Julai 2021), Karnival Warisan Kita 2021 (Ogos 2021) dan Karnival Kerjaya & Pelancongan Belia Negeri Melaka (September 2021),” katanya kepada Melaka Hari Ini.

Menurut Sa’ari terdapat beberapa produk dan perkhidmatan pelancongan baharu yang diusahakan melalui kerjasama anak syarikat Kerajaan Negeri dengan rakan strategik bagi tempoh suku tahun ketiga dan keempat 2021.

“Antaranya Bas Pelancongan Elektrik Singgah-Singgah Negeri Melaka, Pakej Pit Stop Melaka River Cruise, Rumah Hantu (House Of Creeps) dan Gastronomic Tourism (Food Tourism Trail).

“Sekiranya situasi mengizinkan, BPP juga akan mengadakan kerjasama dengan Pejabat Warisan Dunia Melaka (MWHO) serta sukarelawan pelancongan untuk menganjurkan program gotong-royong perdana sempena sambutan Melaka Bandaraya Warisan Dunia pada Julai depan.

“Program ini memfokuskan produk pelancongan di kawasan tapak warisan dunia supaya tahap kebersihan dan keceriaan produk pelancongan berteraskan sejarah dan warisan ini pada tahap paling optimum,” katanya lagi.

Dalam pada itu, Sa’ari meminta kerajaan negeri mempertimbangkan untuk memberi keutamaan suntikan vaksin COVID-19 di bawah Program Imunisasi COVID-19 Kebangsaan (PICK) Fasa 3 kepada penggiat industri pelancongan Melaka.

“Dianggarkan terdapat seramai 55,200 penggiat industri di negeri ini yang merupakan golongan barisan hadapan yang berisiko tinggi kepada ancaman COVID-19,” katanya.

Beliau turut berharap penggiat industri pelancongan di negeri ini dapat membantu kerajaan negeri dalam memberi idea dan pandangan untuk mempromosi Melaka sebagai destinasi pelancongan utama di Malaysia.


Hanya 3 peratus rakyat Malaysia mampu tampung kehidupan lepas bersara – KWSP

KUALA LUMPUR, 31 Okt – Pengeluaran berkaitan dengan COVID-19 sejak dua tahun lepas telah memberi impak besar kepada simpanan pencarum Kumpulan Wang Simpanan Pekerja (KWSP) dengan hanya tiga peratus pencarum mampu menampung kehidupan selepas bersara.

Ketua Pegawai Strategi KWSP, Nurhisham Hussein berkata ramai ahli berumur di bawah 55 tahun mempunyai simpanan KWSP yang amat rendah susulan pengeluaran berkaitan COVID, iaitu i-Sinar, i-Lestari dan i-Citra.

“Walaupun dengan pandemik COVID-19, 80 peratus lelaki Malaysia dan 90 peratus wanita Malaysia akan mencapai umur 60 tahun, manakala satu daripada tiga lelaki dan dua daripada tiga wanita akan mencapai umur 80 tahun.

“Kini, kami menganggarkan hanya tiga peratus rakyat Malaysia yang mampu untuk bersara,” katanya pada webinar Siri Penceramah Persatuan Alumni Felow Perdana hari ini.

Dalam pembentangannya, Nurhisham berkata menjelang akhir tahun ini, 54 peratus ahli KWSP berumur 54 tahun akan mempunyai kurang daripada RM50,000 dalam akaun simpanan mereka.

Majoriti mereka yang mengeluarkan keseluruhan simpanan KWSP apabila mencecah umur 55 tahun akan menggunakannya dalam tempoh dua hingga tiga tahun, katanya.

“Kami amat bersimpati dengan nasib ahli kami dan berharap (pengeluaran) itu telah mencapai tujuan yang dimaksudkan untuk membantu mereka dari segi kewangan.

“(Melangkah ke hadapan,) pembukaan semula ekonomi dan langkah-langkah yang diumumkan dalam Bajet 2022 akan membantu melegakan tekanan yang dihadapi ahli kami,” katanya.

Mengulas mengenai kesan sekiranya satu lagi pusingan pengeluaran dibenarkan, Nurhisham berkata bagi yang telah membuat pengeluaran daripada simpanan KWSP, mereka perlu bekerja untuk tambahan empat hingga enam tahun hanya untuk menampung jumlah yang mereka keluarkan sejak dua tahun lepas.


Lapor polis jika dihalang keluar mengundi

JOHOR BAHRU, 8 Mac – Orang ramai diminta membuat laporan polis sekiranya terdapat cubaan daripada mana-mana pihak untuk menghalang mereka keluar mengundi bagi Pilihan Raya Negeri (PRN) Johor, Sabtu ini.

Ketua Polis Johor Datuk Kamarul Zaman Mamat berkata pihaknya juga akan sentiasa membuat pemantauan termasuk melihat jumlah kehadiran orang ramai semasa hari mengundi.

“Kita pantau daripada segi jumlah kehadiran, apabila sudah sampai tengah hari, tengok kenapa orang tidak hadir, atas apa sebab kita akan semak, sama ada terdapat halangan dan sebagainya,” katanya pada sidang media selepas meninjau proses pengundian awal PRN Johor di Dewan Dato’ Onn, Ibu Pejabat Polis Kontinjen (IPK) Johor, di sini hari ini.

Beliau berkata demikian ketika diminta mengulas mengenai tindakan yang akan diambil sekiranya terdapat individu yang dihalang oleh mana-mana pihak untuk keluar mengundi.

Kamarul Zaman berkata orang ramai juga diminta memberikan maklumat kepada pihak polis sekiranya terdapat halangan lain seperti kawasan mereka dilanda banjir kilat.

“Sekarang ini (apabila) petang selalu hujan dan dikhuatiri (boleh berlaku) banjir kilat. Jadi kita perlu kerjasama daripada masyarakat untuk maklum kepada kita, sekiranya mereka terhalang untuk ke pusat mengundi (sila) beritahu kita segera,” katanya.

Sementara itu, beliau berkata seramai 11,500 anggota dan pegawai polis serta pasangan di negeri ini terlibat dengan pengundian awal PRN Johor di 83 saluran pada hari ini, dengan 1,500 daripadanya mengundi di Dewan Dato’ Onn.

Beliau berkata proses pengundian berjalan agak perlahan awal pagi tadi berikutan hujan, namun berjalan lancar dua jam kemudian selepas cuaca kembali cerah.

“Kita tidak dapat pastikan jumlah sebenar (keluar mengundi ketika ini) tetapi kita akan kemas kini dari semasa ke semasa,” katanya. – BERNAMA


Lebih 122,000 polis lengkap vaksinasi – KPN

KUALA LUMPUR, 20 Jan – Seramai 122,202 pegawai dan anggota polis di seluruh negara telah lengkap menerima suntikan vaksin COVID-19, kata Ketua Polis Negara (KPN) Tan Sri Acryl Sani Abdullah Sani.

“Semoga dengan usaha ini, dapat melindungi warga PDRM (Polis Diraja Malaysia) daripada risiko jangkitan wabak COVID-19 ketika melakukan tugas dan memutuskan rantaian wabak itu.

“Selain itu, saya mengucapkan tahniah kepada Jabatan Pengurusan kerana usaha berterusan memastikan warga PDRM dilindungi menerusi Program Imunisasi COVID-19 Kebangsaan,” katanya.

Beliau berkata demikian semasa berucap menerusi laman Facebook rasmi PDRM sempena perhimpunan bulanan KPN di Bukit Aman, di sini, hari ini.

Sementara itu, Acryl Sani berkata PDRM menggariskan tiga fokus sepanjang 2022 iaitu untuk memperkasakan integriti warga PDRM, berkhidmat untuk masyarakat dan mensejahterakan keamanan negara. – BERNAMA


Tanah runtuh: Usaha cari mangsa terakhir diteruskan pagi ini

BATANG KALI, 23 Dis – Usaha pencarian seorang lagi mangsa tragedi tanah runtuh di tapak perkhemahan Father’s Organic Farm, Gohtong Jaya, di sini, memasuki hari kelapan, pagi ini.

Pencarian mangsa terakhir dipercayai seorang kanak-kanak lelaki itu dimulakan pasukan penyelamat kira-kira 8 pagi, dibantu oleh aset dan khidmat enam ekor anjing unit pengesan (K9) dari pelbagai agensi termasuk Polis Diraja Malaysia.

Cuaca di lokasi pencarian pagi ini cerah berbanding hujan semalam sehingga menyebabkan operasi SAR terpaksa ditangguhkan sejak petang atas faktor keselamatan.

Tragedi tanah runtuh yang berlaku pada 2.42 pagi Jumaat lepas itu setakat ini menyaksikan 61 selamat, 30 nyawa terkorban manakala seorang lagi masih hilang daripada keseluruhan 92 mangsa yang dilaporkan terbabit.

Semalam, operasi yang memasuki hari ketujuh berjaya menemukan empat mangsa terdiri daripada lelaki dan wanita dewasa serta dua kanak-kanak pada kedalaman tujuh meter, lengkap berpakaian dan sudah mula mereput, di sektor C (Riverside) pada 11.04 pagi.

Polis dalam satu sidang media lewat petang semalam juga mengesahkan jumlah rasmi dan sebenar kesemua mangsa yang terlibat dalam insiden itu adalah seramai 92, bukannya 94 orang seperti dilaporkan sebelum ini.

Jumlah terbaharu itu diperoleh setelah perkiraan dan semakan semula dibuat beberapa kali berdasarkan maklumat dan laporan diterima dari pelbagai pihak termasuk ahli keluarga.


Kerajaan sedang kaji kebenaran kemasukan pekerja asing

“Pada masa sama walaupun ada agensi yang punyai kelonggaran mengambil pekerja asing, mereka diminta untuk mendaftar melalui Kementerian Sumber Manusia (KSM).

“Kita arahkan kementerian dalam negeri utk suruh mereka daftar dengan KSM supaya kita dapat mengawal kemasukan pekerja asing di negara ini,” katanya.

“Ini bukan untuk kelulusan, tetapi lebih kepada maklumat supaya kita dapat menyemak semula jumlah pekerja yang sedia ada dan keperluannya,” katanya.


Butiran palsu daftar kelahiran, buruh kontrak didenda RM3,000

IPOH, 18 Mei – Seorang buruh kontrak didenda RM3,000 oleh Mahkamah Majistret di sini hari ini atas pertuduhan membenarkan catatan palsu dalam daftar kelahiran seorang bayi perempuan, dua tahun lepas.

Majistret Noor Azreen Liana Mohd Darus menjatuhkan hukuman itu ke atas Muhammad Ridzuan Chan Abdullah, 49, selepas dia mengaku bersalah atas pertuduhan tersebut.

Tertuduh didakwa telah membenarkan catatan palsu dalam daftar kelahiran seorang bayi perempuan di kaunter Jabatan Pendaftaran Negara (JPN) Cawangan UTC Ipoh di sini pada 11 pagi, 10 Sept 2020.

Dia didakwa mengikut Seksyen 36(1)(c) Akta Pendaftaran Kelahiran dan Kematian 1957 (Akta 299) yang memperuntukkan hukuman denda maksimum RM20,000 atau penjara hingga tiga tahun atau kedua-duanya sekali.

Terdahulu, pendakwaan dikendalikan Pegawai Pendakwa Jabatan Pendaftaran Negara (JPN) Mohd Hisam Saruddin memohon hukuman setimpal dikenakan kerana bayi itu bukan dilahirkan isteri tertuduh sebaliknya rakan isteri tertuduh, seorang warga Indonesia.

Peguam G Harbhajan Singh dari Yayasan Bantuan Guaman Kebangsaan (YBGK) yang mewakili tertuduh memohon hukuman ringan dengan alasan ini adalah kesalahan pertama anak guamnya.


Kereta api tidak berhenti di Kuala Gris, KTM gantung tugas kakitangan

KOTA BHARU, 9 Jan – Keretapi Tanah Melayu (KTMB) Berhad menggantung tugas kakitangan yang terlibat dalam kejadian tren Shuttle Timuran No 51 tidak berhenti di Hentian Kuala Gris, Kuala Krai pagi tadi.

KTMB menerusi kenyataan yang dikeluarkan dalam laman Facebook hari ini memaklumkan siasatan lanjut sedang dijalankan dan tindakan disiplin akan diambil sekiranya berlaku kecuaian oleh kakitangan terbabit dalam insiden itu.

“KTMB mengesahkan tren Shuttle Timuran No 51 yang berlepas dari Stesen Tumpat pada pukul 4.05 pagi tidak berhenti di Hentian Kuala Gris pada 7.08 pagi.

“KTMB memandang serius dan berasa kesal dengan kejadian lebih-lebih lagi melibatkan 100 pelajar Sekolah Menengah Kebangsaan (SMK) Dabong yang baru memulakan sesi persekolahan hari ini,” menurut kenyataan itu.

“Tindakan penambahbaikan akan dilakukan secara berterusan dan KTMB menjamin insiden yang sama tidak akan berulang pada masa hadapan,” menurut kenyataan itu.

Terdahulu, media melaporkan kira-kira 100 pelajar SMK Dabong tidak dapat mengikuti hari pertama persekolahan apabila tren yang menjadi pengangkutan mereka untuk ke sekolah itu tidak berhenti di stesen terbabit.- BERNAMA


Bekalan kit ujian kendiri COVID-19 dalam pasaran mencukupi – MMA

Presiden Persatuan Perubatan Malaysia (MMA) Dr Koh Kar Chai berkata keperluan bagi melakukan ujian kendiri adalah hanya selepas menghadiri majlis besar, melawat warga emas atau individu yang lemah imun atau yang menunjukkan simptom.

Beliau berkata profesional penjagaan kesihatan sendiri tidak menjalankan ujian kendiri secara harian, melainkan sekiranya ia jelas diperlukan untuk berbuat demikian dalam situasi berisiko tinggi tertentu.

“Disebabkan kebolehjangkitan varian Omicron yang tinggi, jumlah kes positif harian akan meningkat sehingga kita mencapai kemuncak, oleh itu adalah berhemat untuk kita menjaga SOP yang ditetapkan sepanjang masa,” katanya dalam kenyataan hari ini.

Beliau berkata walaupun ketepatan kit ujian kendiri mungkin tidak setanding dengan ujian Kit Ujian Pantas Antigen (RTK Ag) dan Reverse Transcription Polymerase Chain Reaction (RT PCR) profesional, kit ujian kendiri berguna dalam mengesan kehadiran virus pada kes-kes bergejala. – BERNAMA


Saringan PeKa B40: 151,729 individu dikesan hidap penyakit tidak berjangkit

PUTRAJAYA 6 Julai – Kira-kira 33 peratus atau 151,729 individu daripada 457,462 orang dalam kumpulan B40 yang menjalani saringan kesihatan menerusi Skim Peduli Kesihatan untuk Kumpulan B40 (PeKa B40) dikesan menghidap sekurang-kurangnya satu penyakit tidak berjangkit, kata Menteri Kesihatan Datuk Seri Dr Adham Baba.

“Mereka sebelum ini tidak pernah mengetahui mereka menghidapi penyakit tidak berjangkit,” katanya ketika membentangkan Laporan PeKa B40 2019-2020 secara maya hari ini.

Beliau berkata antara penyakit tidak berjangkit yang dikesan melalui saringan berkenaan adalah kencing manis sebanyak 10.4 peratus, kolesterol tinggi (29.8 peratus), darah tinggi (13.8 peratus), masalah mental seperti kemurungan (1.6 peratus) dan keresahan (1.4 peratus).

Skim PeKa B40 itu diuruskan ProtectHealth Corporation Sdn Bhd yang menyediakan empat manfaat iaitu saringan kesihatan, bantuan alat perubatan sehingga RM20,000, insentif melengkapkan rawatan kanser (RM1,000) dan insentif tambang pengangkutan sehingga RM1,000.

Skim berkenaan yang memberikan fokus kepada penyakit tidak berjangkit, diberikan secara percuma kepada semua penerima Bantuan Sara Hidup (BSH) atau Bantuan Prihatin Rakyat (BPR) serta pasangan mereka yang berumur 40 tahun dan ke atas.

Dr Adham berkata, sebanyak RM62.5 juta dibelanjakan dalam tempoh 15 April 2019 hingga 31 Dis 2020 untuk membiayai skim PeKa B40 yang bertujuan membuat pengesanan awal terhadap penyakit tidak berjangkit kumpulan B40.

Daripada jumlah itu, RM38.5 juta dibelanjakan untuk manfaat saringan kesihatan yang meliputi pengambilan sejarah kesihatan, pemeriksaan fizikal, saringan kesihatan mental, pemeriksaan kanser payudara dan prostat serta ujian air kencing dan darah.

“Bagi manfaat bantuan alat perubatan, sebanyak RM20.9 juta dibelanjakan bagi membiayai permohonan 10 jenis alat perubatan antaranya alat bantuan pendengaran, bantuan sokongan nutrisidan kerusi roda,” katanya.

Sejumlah RM1.6 juta pula telah dibelanjakan bagi insentif melengkapkan rawatan kanser manakala RM1.5 juta dibelanjakan untuk insentif tambang pengangkutan untuk meringankan beban perbelanjaan kos perjalanan, kata beliau.

“Kita amat berharap agar lebih ramai rakyat kumpulan B40 mendapat manfaat daripada skim ini demi memastikan pengesanan awal penyakit tidak berjangkit dapat dilakukan seterusnya mengelakkan komplikasi rawatan di masa hadapan,” katanya.


Wanita berihram kerjakan umrah masih dicari

Menteri di Jabatan Perdana Menteri (Hal Ehwal Agama) Datuk Idris Ahmad berkata pihaknya tidak mendapat maklumat lengkap sama ada individu tersebut sudah pulang ke Malaysia atau belum.

“Saya tak ada maklumat. Masih lagi semak maklumat ke mana dia pergi sebab dia ke sana (umrah) bukan dengan agensi tetapi secara DIY (diurus sendiri).

“Kita juga nak tahu status dia ini macam mana,” katanya kepada pemberita ketika ditemui selepas merasmikan dewan besar dan upacara pecah tanah Pondok Kitab Turath di Kompleks Pendidikan Al Rahmat, Duyong di sini hari ini.

Menurutnya sebelum ini pihaknya telah mendapatkan bantuan Kementerian Dalam Negeri dan Kementerian Pelancongan, Seni dan Budaya untuk menyiasat kesahihan perkara tersebut sebelum tindakan tegas seterusnya diambil.

Terdahulu, pada 12 Ogos media melaporkan tindakan tegas menanti individu wanita itu berikutan tular di Twitter mengenai dia yang berada di Mekah dalam keadaan lengkap berpakaian ihram seperti jemaah lelaki.

“Kita baru saja mengalami pandemik dan Alhamdulilah, Allah tarik semula penyakit itu tetapi tiba-tiba kita buat macam ini, jadi amat malanglah. Dalam keadaan ekonomi yang teruk ini pun rasanya tidak sesuai sebab (penganjuran dan tiket) konsert itu kena bayar banyak,” katanya.


MBMB tidak kompromi isu peniaga ‘cop’ parkir

AYER KEROH 8 Februari – Peniaga yang ‘cop’ parkir dengan meletakkan barangan jualan di lokasi tumpuan pelancong akan dikenakan tindakan tegas.

Datuk Bandar Majlis Bandaraya Melaka Bersejarah (MBMB) Datuk Shadan Othman berkata, perbuatan menghalang petak parkir itu hanya menyusahkan pengunjung untuk meninggalkan kenderaan masing-masing di tempat yang betul dan sepatutnya.

“Kami di pihak MBMB, selepas peringatan demi peringatan diberikan, jika peniaga masih berdegil kami akan mengambil tindakan lebih tegas lagi,” katanya.

Beliau berkata demikian pada sidang media selepas Majlis Nota Serahan Tugas Jawatan Yang Dipertua Majlis Perbandaran Hang Tuah Jaya (MPHTJ) kepada Datin Sapiah di Kompleks Melaka Mall, di sini, semalam.

Bagi memastikan permasalahan itu tidak berulang Shadan akan lebih kerap turun padang untuk melakukan pemeriksaan di lokasi tumpuan pelancong dalam kawasan pentadbiran MBMB.

“Menjelang Tahun Melawat Melaka 2024, kami akan pastikan masalah di lokasi tumpuan pelancong ini dapat diselesaikan. Tidak ada lagi isu seperti cop parkir, tidak ada kompromi kerana kami mahu selesaikan masalah ini,” katanya.


Bakal jemaah haji dinasihat amal kawalan kendiri, elak dijangkiti COVID-19

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata hal ini berikutan terdapat tiga jemaah haji daripada kumpulan pertama disahkan positif COVID-19, yang dipercayai berpunca daripada majlis kenduri.

“Saya dimaklumkan (tiga) jemaah ini dijangkiti ketika buat kenduri, mungkin waktu itu datang tetamu yang tidak sihat, bawa virus dan menyebabkan berlaku wabak.

“Kalau hendak buat kenduri tidak mengapa, tetapi kalau boleh kena ikut prosedur operasi standard (SOP) dan sebagainya, kita bimbang nanti takut terjejas pula jadual penerbangan mereka,” katanya pada sidang media selepas Majlis Penutup Mahrajan Memanah Kejohanan Sukan Sekolah Menengah Agama (MESMA) peringkat Kebangsaan di Arena Emas di sini hari ini.

Bagaimanapun, Idris berkata jemaah haji yang positif COVID-19 masih berpeluang untuk mengerjakan haji musim ini berikutan penerbangan terakhir adalah pada Julai depan.

“Jika positif, mereka ada masa lagi (untuk mengerjakan ibadah haji) kerana penerbangan akhir kita (mungkin) sama ada awal 2 atau 3 Julai nanti. Selepas mereka habis kuarantin, sekiranya mereka sihat Insya-Allah boleh terbang (ikut kumpulan lain),” katanya.

Semalam, Pengarah Eksekutif Haji Lembaga Tabung Haji Datuk Seri Syed Saleh Syed Abdul Rahman dilaporkan berkata tiga daripada 298 jemaah haji kumpulan pertama ke Tanah Suci bagi musim 1443H/2022, disahkan positif COVID-19.

Terdahulu, seramai 295 jemaah haji yang merupakan kumpulan pertama, selamat tiba di Lapangan Terbang Antarabangsa Putera Mohammad Abdulaziz, Madinah kira-kira pukul 9.30 malam tadi waktu Malaysia.

Seramai 14,306 jemaah haji Malaysia akan menunaikan ibadat Rukun Islam Kelima itu pada tahun ini dan mereka dijadualkan tiba di Madinah serta Makkah secara berperingkat. – BERNAMA


Kes Macau Scam di Negeri Sembilan meningkat, catat kerugian lebih RM4 juta

SEREMBAN, 23 April – Kes Macau Scam di Negeri Sembilan menunjukkan peningkatan dengan 144 kertas siasatan dibuka melibatkan kerugian kira-kira RM4.56 juta bagi tempoh Januari hingga 21 April lepas, kata Ketua Jabatan Siasatan Jenayah Komersial Negeri Sembilan Supt Aibee Ab Ghani.

Beliau berkata kes tersebut menunjukkan peningkatan 336 peratus berbanding tahun sebelumnya dengan 33 kertas siasatan dibuka melibatkan jumlah kerugian RM930,000 bagi tempoh sama.

“Kes pertama melibatkan warga emas berusia 77 tahun mengalami kerugian RM1.186 juta, pengadu merupakan pesara kerajaan menerima panggilan daripada seorang wanita yang menyamar sebagai petugas Lembaga Hasil Dalam Negeri (LHDN) di Cyberjaya, “ katanya dalam satu kenyataan di sini hari ini.

Beliau berkata wanita tersebut dikatakan mempunyai tunggakan cukai atas nama syarikat milik mangsa sebanyak RM18,336 namun telah dinafikan, kemudian panggilan tersebut disambung kepada beberapa individu lain yang menyamar sebagai polis.

Wanita itu telah diperdaya sehingga menyebabkan mangsa memberikan maklumat lengkap sembilan akaun bank serta nombor kad pengenalan kepada individu tidak dikenali itu.

Aibee berkata kes kedua melibatkan seorang guru berusia 39 tahun berasal dari Sabah dan menetap di Nilai, ditipu oleh individu yang menyamar sebagai pegawai LHDN sebanyak RM394,358.

“Wanita itu menerima panggilan daripada seorang lelaki yang mendakwa dia mempunyai tunggakan cukai RM38,000, kemudian panggilan itu disambung kepada individu lain dan mendakwa mangsa juga terlibat dalam kes penyeludupan dadah dan pengubahan wang haram,” katanya.

Beliau berkata wanita itu turut membuat pinjaman peribadi dengan beberapa bank bagi menyelesaikan tunggakan cukai dan segala kesulitan yang dimaklumkan tersebut sehingga melakukan beberapa kali transaksi ke empat akaun bank berlainan.


Kerajaan lulus peruntukan tambahan RM200 juta bantu usahawan terjejas COVID-19, banjir

Menteri Pembangunan Usahawan dan Koperasi (MEDAC) Tan Sri Noh Omar berkata Perdana Menteri Datuk Seri Ismail Sabri Yaakob meluluskan peruntukan itu yang melibatkan sebanyak RM50 juta bagi usahawan mikro, RM100 juta bagi IKS dan RM50 juta untuk usahawan informal.

Usahawan informal pula dibenarkan membuat pinjaman maksimum RM10,000 tanpa faedah,” katanya pada sidang media selepas Merasmikan Program Back To School 2022 UDA Holdings Berhad di Angsana Johor Bahru Mall, di sini.

Noh berkata sebelum ini kerajaan telah memperuntukkan dana berjumlah RM200 juta di bawah Skim Pembiayaan Informal dan Mikro (SPIM) sebagai suntikan modal pusingan untuk memulih dan memulakan semula perniagaan yang terjejas banjir dan COVID-19.

“Jadi saya telah merayu dan dapat tambahan peruntukan. Justeru itu saya ingin ucap terima kasih kepada Perdana Menteri  yang begitu prihatin terhadap usahawan yang terjejas,” katanya.

Sementara itu Noh berkata sebanyak 847 penyewa premis perniagaan di kompleks beli-belah di bawah seliaan UDA seluruh Malaysia, turut diberikan tambahan moratorium selama enam bulan.

Terdahulu, seramai 200 pelajar daripada sembilan sekolah di bandar raya ini menerima sumbangan bernilai RM200 berupa beg sekolah, alat tulis dan baucar pembelian pakaian seragam sekolah.

Noh berkata inisiatif UDA itu merupakan komitmen kementeriannya dan agensi dalam membantu golongan yang memerlukan dan berharap agar usaha murni itu dijadikan contoh, sekali gus menggalakkan lebih banyak syarikat berkaitan kerajaan dan korporat turut sama menghulurkan bantuan kepada masyarakat terkesan.

Sementara itu, Norliza berkata Program Back To School 2022 itu juga merupakan satu langkah proaktif UDA dalam mendekati komuniti di sekitar wilayah perniagaan UDA , dan meringankan beban ibu bapa dalam persediaan anak-anak kembali ke sekolah bulan depan.


Muhyiddin dedah ada desakan supaya campur tangan urusan mahkamah, bebas individu

KUALA LUMPUR 4 Ogos – Tan Sri Muhyiddin Yassin hari ini mendedahkan ada pihak yang kurang senang dengan ketegasannya untuk tidak melayan beberapa tuntutan termasuk desakan supaya beliau mencampuri urusan mahkamah bagi membebaskan beberapa individu yang sedang didakwa atas kesalahan jenayah.

Muhyiddin berkata, beliau turut dituduh menderhaka kepada Raja sedangkan tindakannya adalah semata-mata untuk memelihara keluhuran Perlembagaan dan mempertahankan kemuliaan institusi Raja Berperlembagaan.

“Saya tidak akan mengorbankan prinsip saya dan membelakangi sumpah jawatan saya untuk menunaikan segala kewajipan dengan jujur, menumpahkan taat setia kepada Raja dan negara serta memelihara, melindungi dan mempertahankan Perlembagaan,” katanya.

Beliau berkata demikian dalam perutusan khas yang disiarkan secara langsung menerusi stesen televisyen tempatan termasuk Radio Televisyen Malaysia (RTM) dan Bernama TV.

Turut hadir Timbalan Perdana Menteri Datuk Seri Ismail Sabri Yaakob, Menteri Kanan Perdagangan Antarabangsa dan Industri Datuk Seri Mohamed Azmin Ali, Menteri Kanan Pendidikan Datuk Dr Mohd Radzi Jidin dan Menteri Kanan Kerja Raya Datuk Seri Fadillah Yusof.

Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili, Menteri Pengangkutan Datuk Seri Dr Wee Ka Siong, Menteri Sumber Manusia Datuk Seri M Saravanan, Menteri Alam Sekitar dan Air Datuk Seri Tuan Ibrahim Tuan Man dan Ketua Setiausaha Negara Tan Sri Mohd Zuki Ali, hadir sama.

Beliau turut menyeru semua penjawat awam khususnya golongan barisan hadapan agar terus tabah melaksanakan tugas dan tanggungjawab tanpa terganggu dengan kemelut politik yang sengaja dicetuskan oleh pihak-pihak tertentu.

Perdana Menteri berkata beliau akan memastikan program vaksinasi yang sedang berjalan pada masa ini tidak akan terganggu dan terus dilaksanakan mengikut jadual selain memastikan bantuan-bantuan yang telah diumumkan oleh kerajaan dapat diterima oleh rakyat tanpa sebarang halangan.


Kanak-kanak dilaporkan hilang di rumah rakit ditemukan lemas

KUANTAN, 29 Mei – Seorang kanak-kanak perempuan yang dilaporkan hilang semasa berada di majlis hari raya anjuran keluarganya di rumah rakit di Bukit Rangin di sini, pada Jumaat malam ditemukan lemas hari ini.

Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani berkata mayat Siti Nur Athhiyya Soffea Mohamad Sukri, 3, ditemukan timbul lengkap berpakaian kira-kira 1.5 kilometer dari rumah rakit berkenaan.

“Operasi mencari dan menyelamat (SAR) mangsa meliputi tiga kilometer dari lokasi kejadian sebelum mayat mangsa ditemukan 11.35 pagi tadi oleh pasukan bomba. Mayat mangsa kemudiannya diserahkan kepada polis untuk tindakan lanjut,” katanya dalam kenyataan hari ini.

Media sebelum ini melaporkan, mangsa yang memakai baju kurung berwarna merah dilaporkan kali terakhir dilihat bapanya pada 11.15 malam pada hari kejadian.

Sejurus itu, SAR diaktifkan dengan mengambil kira kemungkinan kanak-kanak itu terjatuh dari dua rumah rakit kepunyaan bapanya, yang mempunyai jambatan kayu di bahagian tengah untuk menghubungkan kedua-dua rumah tersebut. – BERNAMA


Bimbang bekalan ayam, telur terjejas menjelang Syawal

JASIN 4 April – Kementerian Pertanian dan Industri Makanan (MAFI) memaklumkan bekalan ayam, telur dan sayur-sayuran pada awal Ramadan ini adalah mencukupi untuk seluruh negara.

Meskipun begitu, Timbalan Menterinya, Datuk Seri Ahmad Hamzah tetap menyuarakan kebimbangan terhadap bekalan ayam dan telur yang dikhuatiri terjejas apabila menjelang Syawal berikutan permintaannya yang dijangka meningkat.

Katanya, berdasarkan tinjauan semasa di beberapa ladang, bekalan dilihat masih stabil, namun ia masih tidak dapat memberi jaminan sama ada mencukupi atau tidak untuk menampung bekalan pada Aidilfitri.

“Kita harap bekalan itu akan mencukupi kerana berdasarkan tinjauan awal kita jangkakan bekalan berada pada tahap stabil, cumanya kita belum dapat menganggarkan sama ada ia mencukupi atau tidak.

Beliau berkata demikian ketika ditemui pemberita pada Program Jualan Kasih Ramadan MAFI dan Parlimen Jasin di Perkarangan Pusat Khidmat Parlimen Jasin, hari ini, yang turut dihadiri Ahli Lembaga Pengarah FAMA Datuk Ghazale Muhamad.

Mengulas mengenai program itu, Ahmad berkata, jualan itu diadakan bertujuan memberi peluang kepada rakyat membeli barangan pada harga istimewa bersempena kehadiran Ramadan.

Katanya, menerusi program itu, beberapa kombo barangan telah dijual pada harga murah berbanding asal, seperti contoh kombo A yang menawarkan beras 5 kilogram, ayam seekor, telur 30 biji, ikan dua kilo dan nanas yang dijual pada harga RM30 sahaja berbanding RM58 (harga asal).

Selain itu, kombo buah-buahan yang menawarkan tembikai, mangga, buah naga dan jambu batu juga dijual pada harga RM15 sahaja, manakala kombo jualan sayur-sayuran hanya pada harga RM10.

“Alhamdulillah, sambutan yang diterima cukup menggalakkan. Kita berharap inisiatif ini dapat membantu meringankan beban orang ramai bersempena Ramadan,” katanya yang juga Ahli Parlimen Jasin.


Gempa Turkiye Syria: PM Anwar cadang kurnia pingat, elaun khas kepada petugas SMART

KUALA LUMPUR, 16 Feb – Perdana Menteri Datuk Seri Anwar Ibrahim hari ini mencadangkan supaya semua petugas Pasukan Mencari Dan Menyelamat Khas Malaysia (SMART) yang berkhidmat dalam misi menyelamat mangsa gempa bumi Turkiye dsn Syria diberikan elaun khas.

“Saya akan bincang dengan Perbendaharaan (mengenai kadar bayaran) mengikut tempoh mereka bertugas,” kata ketika pada sesi Penerangan Menteri-Menteri di bawah Peraturan 14 (1)(i) berhubung lawatan ke Turkiye pada persidangan Dewan Rakyat hari ini.

Isnin lepas, Anwar berlepas ke Turkiye bagi menyatakan sokongan moral kepada Presiden Reccep Tayyip Erdogan dan rakyat negara itu yang dilanda gempa bumi awal minggu lepas sehingga mengorbankan puluhan ribu nyawa.

Sementara itu, Perdana Menteri berkata beliau telah memberi persetujuan supaya pasukan SMART yang sepatutnya berada hanya dua minggu di sana (Turkiye) untuk melanjutkan tempoh perkhidmatan mereka atas permintaan Erdogan.

Pelanjutan tempoh itu katanya perlu, kerana masih terdapat ribuan jenazah mangsa yang tertimbus dan memerlukan masa serta lebih tenaga manusia untuk mengeluarkan mangsa.

“Tidak pernah lagi anggota kita bekerja dalam cuaca sejuk. Sepanjang beberapa jam saya bercakap dengan ratusan mereka, tidak ada yang mengeluh keletihan, begitu juga soal makan minum kerana mereka makan kebanyakannya makanan dalam tin. Malah mereka bersyukur dapat bekerja, berkhidmat dengan baik dan solat berjemaah.

Anwar berkata kekuatan Team Malaysia yang berada di Ground Zero di bawah SMART adalah seramai 140 anggota manakala 110 anggota berada di Hospital Medan di Adiyaman.

Perdana Menteri sekali lagi menyampaikan ucapan penghargaan kerajaan Turkiye kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, kerajaan serta Parlimen Malaysia atas bantuan dan ucapan takziah untuk mangsa, selain memuji kecekapan pasukan SMART.

Menjawab dakwaan pihak tertentu terhadap tindakan kerajaan yang dilihat ‘berlebihan’ untuk membantu Turkiye, Anwar menjelaskan bantuan yang disalurkan kepada negara itu kerana mengambil kira skala besar kerosakan akibat bencana itu yang disifatkan jarang berlaku.

“Apa yang kita saksikan (kesan) di sana adalah luar biasa, kalau ikut liputan media dan melalui taklimat yang disampaikan gegaran itu melebihi (gegaran) bom Hiroshima dan Nagasaki di Jepun (pada Perang Dunia ke-2) ,” katanya.

Selain itu, Perdana Menteri berkata bantuan diberikan juga adalah atas dasar persahabatan yang istimewa bukan sahaja yang bersifat peribadi malah hubungan istimewa antara dua negara.

“Ketiganya, maklumat yang kurang diketahui, sebenarnya Turkiye sebelum ini memberi bantuan secara langsung dan tidak langsung kepada usaha kerajaan termasuk kepada syarikat milik kerajaan di negara itu yang mencecah ratusan juta ringgit, ini jarang berlaku dalam hubungan dua hala kita dengan negara lain,” katanya.

Selain itu, Anwar berkata pada mesyuarat Kabinet Jumaat ini, beliau akan mencadangkan tambahan bantuan kemanusiaan dari kerajaan Malaysia kepada kepada dua negara terlibat, memandangkan situasi di sana masih gawat.


Pejuang sudah kemuka rayuan berkaitan pendaftaran

PUTRAJAYA, 2 Feb. – Parti Pejuang Tanahair (Pejuang) telah mengemukakan rayuan kepada Menteri Dalam Negeri berhubung pendaftaran parti itu setelah permohonan mereka ditolak, bagaimanapun Parti Ikatan Demokratik Malaysia (MUDA) masih belum berbuat demikian.

Menteri Dalam Negeri Datuk Seri Hamzah Zainudin berkata, permohonan pendaftaran Pejuang dan MUDA ditolak pada 6 Januari lalu berdasarkan peruntukan Seksyen 7(3)(e) Akta Pertubuhan 1966 (Akta 335) dan kedua-duanya boleh mengemukakan rayuan kepada Menteri Dalam Negeri dalam tempoh 30 hari daripada tarikh keputusan.

Kesal dengan dakwaan bahawa beliau yang tidak meluluskan pendaftaran Pejuang dan MUDA, Hamzah menjelaskan permohonan pendaftaran itu ditolak kerana perlembagaan parti yang dikemukakan gagal mematuhi peruntukan Seksyen 7(3)(e) Akta 335 itu, dengan intipati dalam perlembagaan kedua-dua parti tersebut antaranya didapati tidak teratur dan tidak spesifik.

“Bukan saya yang tolak (permohonan penubuhan) tetapi RoS (Jabatan Pendaftaran Pertubuhan),” katanya pada sidang media di sini hari ini bagi memperjelaskan status pendaftaran Pejuang dan MUDA.

Berikutan itu, Hamzah berkata jawatankuasa penaja Pejuang telah mengadakan perbincangan bersama RoS pada 8 Januari lalu bagi mendapatkan pandangan dan mengemukakan permohonan rayuan pada hari yang sama.

Jawatankuasa penaja MUDA pula sehingga hari ini masih tidak berjumpa dengan pihak RoS bagi tujuan konsultansi dan belum mengemukakan permohonan rayuan secara rasmi kepada Menteri Dalam Negeri, katanya.


Tangguk gamat di perairan Kelantan, lima nelayan Vietnam ditahan

Pasir Puteh 31 Ogos  – Maritim Malaysia Negeri Kelantan menahan sebuah bot nelayan asing yang sedang menangguk gamat di perairan Kelantan semasa melaksanakan Op Khas Naga Barat dan Op Damai, 29 Ogos lalu.

Pengarah Maritim Negeri Kelantan, Kepten Maritim Syed Nor Adli bin Syed Ab Rahman berkata, bot peronda Maritim Malaysia telah mengesan bot nelayan berwarna kelabu dan hijau pada jam 6.00 petang dalam keadaan mencurigakan.

Menyedari diekori bot ronda Maritim Malaysia, bot tersebut cuba melarikan diri. Selepas hampir 45 minit mengejar, bot suspek akhirnya berhenti dan pasukan geledah menaiki dan menahan bot tersebut pada 6.45 petang.

Bot nelayan ditahan pada jarak lebih kurang 40 batu nautika daripada Muara Tok Bali dan 11.6 batu nautika daripada sempadan Thailand.

Pemeriksaan mendapati, bot merupakan bot nelayan asing Vietnam dengan lima kru termasuk tekong merupakan warga Vietnam yang berumur antara 34 hingga 61 tahun itu tidak memiliki sebarang dokumen pengenalan diri yang sah.

Tekong juga gagal mempamerkan sebarang dokumen kebenaran melakukan aktiviti perikanan di perairan Malaysia. Bot dan kesemua mereka ditahan serta dibawa ke Jeti Maritim Negeri Kelantan dan tiba pada jam 2.45 pagi.

Kes akan disiasat di bawah Seksyen 15 (1) (a) Akta Perikanan 1985 kerana menangkap ikan atau cuba menangkap ikan tanpa kebenaran Ketua Pengarah Jabatan Perikanan Malaysia dan Seksyen 16 (3) akta yang sama kerana kerana gagal memaklumkan pegawai berkuasa melalui radio atau faksimili tentang nama negara, bendera, lokasi laluan dan destinasi vesel, dalam hal memasuki perairan perikanan Malaysia yang boleh dihukum mengikut Seksyen 25 (a) iaitu hukuman denda sehingga RM 6 juta kepada tekong dan RM 600 ribu ke atas setiap kru.

Bot dan peralatan menangkap ikan juga boleh dilucut hak kepada kerajaan Malaysia jika sabit kesalahan. Semua kru telah disahkan negatif Covid-19 oleh melalui ujian saringan.

Kesemua kru juga akan disiasat di bawah Seksyen 6 (1) (c) Akta Imigresen 1959/63 kerana gagal mempamerkan sebarang dokumen pengenalan diri yang sah

Nilai keseluruhan rampasan termasuk bot, gamat lebih kurang 200 kilogram, bahan bakar diesel lebih kurang 2000 liter dan peralatan menangguk gamat dianggarkan berjumlah RM429 ribu.


Lebih 110 Ahli Parlimen masih sokong kerajaan – TPM

Beliau yang juga Timbalan Perdana Menteri berharap rakyat bertenang dalam menghadapi situasi terkini dan sama-sama berdoa agar kemelut politik ini berakhir dengan segera.

“Situasi politik negara pada hari ini dalam keadaan yang tidak stabil yang boleh menjejaskan usaha menyelesaikan masalah ekonomi dan memerangi pandemik COVID-19,” katanya dalam kenyataan hari ini.

Ismail Sabri  dalam pada itu menjunjung titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, dalam kenyataan media yang dikeluarkan oleh Istana Negara  hari ini.

Menerusi kenyataan Istana Negara, Seri Paduka menzahirkan rasa amat dukacita dengan kenyataan di Parlimen Isnin lepas bahawa kerajaan telah membatalkan semua Ordinan Darurat walhal ia belum lagi diperkenan Baginda.

Al-Sultan Abdullah juga amat dukacita kerana apa yang telah diperkenan dan dititahkan kepada Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan serta Peguam Negara Tan Sri Idrus Harun bahawa cadangan pembatalan semua Ordinan Darurat dibentang dan dibahaskan di Parlimen bagi tujuan diungkaikan tidak dilaksanakan.


Peruntukan RM32.4 bilion kepada KKM

KUALA LUMPUR 28 Okt- Kerajaan memperuntukkan RM32.4 bilion kepada Kementerian Kesihatan Malaysia (KKM) untuk perbelanjaan mengurus dan pembangunan bagi mengutamakan aspek kesihatan awam.

Menteri Kewangan Tengku Datuk Seri Zafrul Tengku Abdul Aziz berkata, sebagai kerajaan yang mementingkan kesejahteraan rakyatnya, peruntukan bagi KKM adalah kedua terbesar selepas Kementerian Pendidikan Malaysia (KPM).


Sultan Selangor nasihat kerajaan negeri beri penekanan serius tangani banjir

SHAH ALAM, 14 Mac – Kerajaan negeri dinasihatkan untuk memberi penekanan yang lebih serius terhadap usaha-usaha menangani masalah banjir dan banjir kilat yang semakin kerap berlaku di Selangor.

Sultan Selangor Sultan Sharafuddin Idris Shah bertitah kaedah terbaik menangani banjir perlu dikenal pasti segera, termasuk mendapatkan khidmat kepakaran serta teknologi baharu dari dalam dan luar negara.

“Sepatutnya sejak berlaku tragedi banjir besar di negeri Selangor pada tahun 1971, kita telah belajar dan memperoleh teladan bagaimana untuk menyediakan pelan tindakan sebelum dan selepas banjir,” titah baginda pada Istiadat Pembukaan Persidangan Pertama Penggal Kelima Dewan Undangan Negeri Selangor Ke-14, di sini hari ini.

Sultan Sharafuddin bertitah, dengan jumlah penduduk yang kini mencecah lebih 6.5 juta orang terutama kawasan-kawasan yang sangat padat penduduknya, kerajaan negeri harus mempunyai perancangan masa hadapan yang lebih efektif supaya rakyat Selangor tidak lagi merana dan terbeban dengan masalah banjir.

“Dalam melaksanakan usaha-usaha ini, beta juga mahu pegawai-pegawai kerajaan negeri, agensi-agensi dan jabatan-jabatan di bawah kerajaan negeri lebih proaktif dalam menyelesaikan masalah-masalah berkaitan bencana banjir,” titah baginda.

Baginda bertitah usaha-usaha menangani banjir itu termasukah menyediakan pelan jangka pendek dan jangka panjang merangkumi kerja-kerja mendalam dan melebarkan sungai, memastikan sistem perparitan yang baik dan terurus, serta membina kunci air (floodgate) di lokasi-lokasi penting yang mengambil kira kadar taburan hujan dan jadual pasang surut air laut.

Sultan Sharafuddin juga menzahirkan harapan agar setiap projek mengatasi banjir seperti pembinaan ban atau mendalamkan sungai dilakukan dengan sempurna dan bersungguh-sungguh agar ia berkesan dalam tempoh jangka masa panjang bagi mengelakkan bencana banjir yang lebih buruk daripada berlaku.

“Ingin beta tegaskan bahawa tindakan penguatkuasaan undang-undang merupakan salah satu cara yang paling berkesan untuk memberi pengajaran kepada rakyat supaya tidak melakukan pencemaran dan pencerobohan tanah di tepi-tepi sungai di negeri ini,” titah baginda.

“Beta sedih dan dukacita apabila melihat kesan-kesan kerosakan selepas banjir yang terpaksa dihadapi oleh rakyat. Sekiranya semua pihak masih lagi tidak serius dan sambil lewa dalam mendepani bencana banjir ini, bukan sahaja kerajaan akan terus menanggung kerugian, malah rakyat juga akan terbeban.

“Dalam hal ini beta berharap Kerajaan Persekutuan dan kerajaan negeri mengenepikan perbezaan fahaman politik dan dapat bekerjasama menangani masalah banjir di Lembah Klang supaya rakyat yang terlibat tidak menanggung penderitaan yang teruk dan trauma setiap kali berlaku musim hujan,” titah baginda. – BERNAMA


Muafakat Nasional: ‘Satu lipatan yang tak perlu dibuka lagi’ – Ahmad Zahid

“Bukan kita tidak mahu malah kita yang memulakan. Kalau hidung tak mancung, kenapa pipi mesti tersorong-sorong,” katanya ringkas dalam sidang media ketika meninjau Pusat Daerah Mengundi Kota Kecil Timur di sini hari ini.

Turut sama dalam tinjauan Ahmad Zahid, yang juga Pengerusi Barisan Nasional (BN), adalah calon parti itu bagi kerusi Dewan Undangan Negeri (DUN) Sedili Muszaidi Makmor dan DUN Johor Lama Norlizah Noh.

Beliau mengulas kenyataan Timbalan Presiden PAS Datuk Seri Tuan Ibrahim Tuan Man semalam yang mengatakan bahawa MN masih belum berkubur dan tidak ada mana-mana parti yang mengisytiharkan pembubarannya.

“Belum ada kubur, belum ada batu nisan dan tiada siapa mengisytiharkan Muafakat Nasional ditamatkan. Secara prinsipnya, walaupun dia tak nampak hidup tapi dia tak mati, statusnya sebagaimana ada,” kata Tuan Ibrahim di Muar semalam.

Terdahulu dalam ucapannya, Ahmad Zahid berkata prestasi Datuk Hasni Mohammad sebagai Menteri Besar Johor amat mengagumkan meskipun tempoh perkhidmatan beliau singkat.

“Dari Mac 2020 hingga DUN dibubarkan, prestasi yang diperlihatkan oleh beliau amat mengagumkan. Dalam tempoh yang paling singkat, beliau telah dapat memberikan kemajuan yang sepatutnya kepada negeri Johor,” katanya.

BN, yang meletakkan calon di kesemua 56 kerusi DUN, sebelum ini menyatakan bahawa Hasni akan terus menjadi Menteri Besar sekiranya parti itu mendapat mandat baharu dalam PRN Johor.

Suruhanjaya Pilihan Raya telah menetapkan 12 Mac sebagai hari pengundian bagi PRN Johor dan undi awal pada 8 Mac ini. – BERNAMA


HIDE diaktifkan untuk kesan penularan kawasan berisiko tinggi

Menteri Kanan (Keselamatan), Datuk Seri Ismail Sabri Yaakob berkata, kerajaan akan terus menggunakan sistem Pengecaman Lokasi Panas untuk Libat Urus Dinamik (HIDE) bagi mengenal pasti kawasan yang berisiko tinggi seperti di kawasan perkilangan atau pusat beli-belah.

“Setelah KKM membuat penilaian risiko dan libat urus, kawasan yang didapati masih berisiko tinggi akan ditutup serta-merta,” katanya pada sidang media harian bersama Ketua Pengarah Malaysia, Tan Sri Noor Hisham Abdullah.

Mengulas lanjut, beliau berkata kerajaan sedar terdapat cadangan untuk melaksanakan PKP sepenuhnya seperti PKP 1.0, namun ia tidak dilaksanakan kerana mengambil kira sektor ekonomi khususnya melibatkan peniaga kecil yang akan terkesan dengannya.

Ditanya mengapa kilang yang menjadi antara lokasi utama penularan COVID-19 masih dibenar beroperasi, Ismail Sabri berkata sekatan operasi premis itu boleh menyebabkan syarikat berkenaan gulung tikar sekali gus mengakibatkan rakyat hilang pekerjaan.


Ahli silap mata Melaka, tidak kurang hebatnya

BANDA HILIR 11 Mac – “Aksi silap mata ini bukan semata-mata helah sebaliknya ada kehalusan seninya yang tersendiri,” itu kata ahli silap mata San Wee, 41.

Dia yang juga Presiden Malacca Magician United (MMU) berkata, kerjaya atau bakat ahli silap mata tidak diterima secara meluas kerana ada yang beranggapan aksi dipamerkan hanya helah dan kurang memberi impak.

“Namun bagi saya, ahli silap mata kita juga tidak jauh beza dan setaraf dengan mereka. Seperti saya sendiri pernah ke pertandingan peringkat dunia sebanyak dua kali iaitu ke Beijing, China dan Busan, Korea.

“Cuma boleh katakan ahli silap mata kita tidak kedepan seperti yang lain kerana media kurang promosi atau hebahkan kepada umum. Malah ramai tidak tahu di Melaka sendiri kita ada ahli silap mata yang hebat,” katanya.

Dia ditemui ketika melakukan lawatan ke rumah ahli silap mata veteran Hock Tan, 93, bersama ahli kelab MMU di Ujong Pasir, di sini, malam tadi

Menurutnya, dia amat berharap agar rakyat dapat memberi peluang dan menerima ahli silap mata seperti di luar negara, sekali gus ia dapat membantu ‘penghibur’ ini menambah lagi seni persembahan.

“Dalam menggilap lagi bakat dan kemahiran seni persembahan silap mata kami mengikuti kelas, malah ada sampai ke luar negara. Ini bagi mengubah persepsi sesetengah masyarakat yang beranggapan silap mata ini tidak berkualiti.

“Hakikatnya itu mereka hanya lihat di media sosial, sehingga ada juga yang berfikiran silap mata ini hanya untuk hiburan anak-anak sahaja.

Ujarnya, dalam memperjuang dan mengetengahkan bakat ahli silap mata, dia bersama rakan yang bersepakat menubuhkan kelab MMI yang dulunya hanya disertai kira-kira tujuh orang dan kini selepas tujuh tahun penubuhan, jumlah ahlinya sudah mencecah 20 orang.


Polis Kelantan rampas dua senapang dalam Op Tapis

KOTA BHARU, 30 September – Polis Kelantan merampas selaras senapang patah serta selaras senapang angin, dan menahan lapan individu termasuk seorang lelaki warga Thailand dalam dua serbuan Ops Tapis Khas, Rabu lepas.

Ketua Polis Kelantan Datuk Muhamad Zaki Harun berkata dalam serbuan di sebuah bangsal dekat kelapa sawit di Felda Ciku 2, Gua Musang, polis menahan lima lelaki termasuk seorang warga Thailand berusia 22 hingga 39 tahun.

Beliau berkata pemeriksaan lanjut di bangsal itu membawa kepada penemuan satu plastik hitam yang mengandungi bahagian-bahagian daging dipercayai kijang dan selaras senapang patah serta 15 butir peluru hidup bore 12 dalam balutan kanvas.

“Kesemua suspek didapati positif dadah jenis Methamphetamine dan ditahan reman selama enam hari untuk siasatan lanjut,” katanya pada sidang media di Ibu Pejabat Polis Kontinjen (IPK) Kelantan, di sini hari ini.

Katanya kes disiasat di bawah Akta Senjatapi (Penalti Lebih Berat) 1971, Seksyen 8(a) Akta Senjata 1960, Seksyen 6(1)(c) Akta Imigresen 1959/63 dan Seksyen 60(1)(b) Akta Perlindungan Hidupan Liar 2010.

Muhamad Zaki berkata dalam satu lagi serbuan pada kira-kira pukul 10.40 malam hari yang sama, polis merampas selaras senapang angin dipercayai buatan sendiri sepanjang 113 sentimeter dan sebiji bebola besi disyaki digunakan sebagai peluru, di sebuah rumah di Kampung Air Limau dekat Gual Ipoh, Tanah Merah.

“Kita telah menahan reman tiga lagi individu selama empat hari, dan kes disiasat di bawah Akta Senjatapi (Penalti Lebih Berat) 1971 dan Seksyen 186 Kanun Keseksaan,” katanya.


Naik taraf perkhidmatan ‘neurosurgery’ Hospital Melaka

PENGKALAN BATU 1 September – Individu mempunyai masalah saraf boleh menjalani rawatan dan pembedahan’neurosurgery’ secara terus di Hospital Melaka selepas perkhidmatan itu dinaik taraf Julai lalu.

Pengarah Kesihatan negeri, Datuk Dr Rusdi Abd Rahman berkata, sebelun ini pesakit terpaksa dirujuk ke Hospital Kuala Lumpur (HKL) atau hospital lain di Negeri Sembilan yang memiliki kepakaran itu.

“Ketika ini Hospital Melaka ada satu bilik unit rawatan rapi (ICU) dan bilik bedah untuk neurosurgery, cuma doktor pakar hanya ada seorang sahaja yang ditugaskan secara penggiliran.

“Diharapkan selepas ini kita (Hospital Melaka) boleh membuat pembedahan itu tanpa ada sebarang kekangan,” katanya pada sidang media selepas Majlis Penyerahan Projek Naik Taraf Sistem Bekalan Elektrik Hospital Melaka (Reka dan Bina) disempurnakan Ketua Menteri, Datuk Seri Utama Sulaiman Md Ali di Hospital Melaka, di sini, hari ini.

Hadir sama Setiausaha Kerajaan Negeri Datuk Wira Zaidi Johari; Exco Kerja Raya, Pengangkutan, Kemudahan Awam, Pengurusan Banjir dan Infrastruktur negeri, Datuk Rahmad Mariman; Pengarah JKR Melaka, Datuk Ir Ismail Abd Rahman dan Pengarah Hospital Melaka, Dr Zaharimah Abdul Kadir.

“Selepas ini akan ada doktor pakar bertugas secara penggiliran setiap bulan atau dua minggu sekali bergantung kepada keperluan. Sejak Julai lalu rawatan neurosurgery ini kita laksanakan secara berjadual berbanding sebelum ini mereka datang tanpa jadual yang tetap,” katanya.


ABC-19 dilancarkan kerana tidak ramai daftar PICK

GADEK 27 Mac – Hanya 19 peratus atau seramai 6,529,706 rakyat mendaftar untuk mendapat suntikan vaksin COVID-19 menerusi Program Imunisasi COVID-19 Kebangsaan (PICK) setakat 24 Mac lalu.

Menteri di Jabatan Perdana Menteri (JPM) (Tugas-Tugas Khas), Datuk Seri Mohd Redzuan Mohd Yusof berikutan itu kerajaan akan melancarkan Agen Basmi COVID-19 (ABC-19) pada peringkat Jawatankuasa Pengurusan Bencana negeri dan daerah pada Isnin ini.

“Program itu ia akan dilancarkan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Perdana Menteri, Tan Sri Muhyiddin Yassin.

“Inisiatif ini membabitkan seluruh komuniti bagi mengekang penularan COVID-19 dalam komuniti dengan menggunakan pendekatan ‘bawah-ke-atas’ bagi memperkasa komuniti melaksanakan aktiviti pemantauan dan tindakan bagi mengurangkan penularan pandemik itu,” katanya selepas merasmikan program Ceria ke Sekolah Tenaga Nasional Bhd (TNB) di Dewan Anggerik, Melekek di sini, hari ini.

Seramai 100 murid dalam Parlimen Alor Gajah menerima sumbangan beg dan peralatan sekolah sumbangan TNB. Yang turut hadir, Ketua Pegawai Grid TNB, Datuk Ir Husaini Husin.

Mengulas lanjut, beliau berkata, ABC-19 berfungsi sebagai serampang dua mata yang melaksanakan program pemerkasaan komuniti, selain menggalas tanggungjawab sebagai Badan Bertindak Imunisasi COVID-19 (CITF) bagi menggalakkan anggota komuniti mendaftar bagi mendapatkan vaksin COVID-19.

Perdana Menteri pada Mesyuarat Sidang Majlis Keselamatan Negara pada 29 Januari lalu bersetuju bahawa Angkatan Pertahanan Awam (APM), Jabatan Sukarelawan Malaysia (RELA) dan Jawatankuasa Pengurusan Bencana Daerah (JPBD) yang bakal dikenali sebagai Agen Basmi COVID-19 (ABC-19) bersama-sama Kementerian Kesihatan Malaysia serta Polis Diraja Malaysia untuk melaksanakan tindakan pemerkasaan komuniti.

Ia meliputi aktiviti seperti pemantauan terhadap pematuhan prosedur operasi standard (SOP) COVID-19; memberi nasihat, teguran dan panduan buat ahli komuniti mengenai pencegahan penularan COVID-19 dalam komuniti dan menghebahkan pendidikan kesihatan tentang langkah pencegahan COVID-19.

Sementara itu, mengenai belia tempatan mengikuti program latihan perindustrian di Jepun, beliau berkata, Yayasan Peneraju Pendidikan Bumiputera (Yayasan Peneraju) di bawah JPM bekerjasama dengan ‘Japan Graduates Association of Malaysia’ (JAGAM) bagi mengenal pasti bidang latihan itu.

“Jepun hanya membenarkan rakyat lapan negara asing bekerja di negara itu dan kita minta kerajaan atau industri di negara itu memberikan latihan kepada belia kita kerana latihan dikira sebagai bekerja.

“Yayasan Peneraju membantu usaha mendapatkan kerjasama kerajaan dan peneraju perindustrian Jepun untuk menggunakan tenaga mahir rakyat kita dalam industri yang dibawa oleh pelabur Jepun di negara kita,” katanya.


Firma penyelidikan kekal yakin dengan prospek Pos Malaysia

KUALA LUMPUR 3 Mac. – Syarikat penyelidikan terus yakin dengan trajektori pemulihan Pos Malaysia Bhd dalam bergerak ke hadapan, didorong oleh pemangkin positif ekonomi di dalam negara dan juga global.

RHB Research kekal optimistik terhadap prospek pemulihan Pos Malaysia untuk tahun 2021, seiring dengan pembukaan semula ekonomi secara meluas, meningkatkan segmen perniagaan bukan pos serta fokus syarikat untuk memperbaiki margin.

“Melangkah masuk ke tahun 2021, fokus pengurusan ialah meningkatkan margin. Dari segi operasi, ini memerlukan usaha giat mengukuhkan perniagaan kurier, transformasi digital perniagaan runcit dan inisiatif seterusnya dalam mengurangkan kos.

“Pos Malaysia akan terus terlibat dengan kerajaan terhadap perubahan peraturan bagi menyokong kemampanan jangka panjang industri kurier,” kata firma penyelidikan itu yang turut mengekalkan saranan ‘beli’ ke atas syarikat dengan harga sasaran tidak berubah pada RM1.45.

Sementara itu, AmInvestment Bank pula mengambil sikap berhati-hati terhadap tinjauan untuk Pos Malaysia tahun ini kerana berpendapat ia memerlukan masa untuk memulihkan kerugian dan mengembalikan keyakinan berikutan penutupan pusat pemprosesan bungkusan utamanya untuk tempoh Oktober–November 2020, serta untuk operasinya kembali pulih sepenuhnya daripada pandemik.

Bagaimanapun, melangkaui 2021, ia berkata tinjauan untuk segmen penghantaran bungkusan yang mana Pos Malaysia adalah antara tiga pemain teratas di Malaysia, adalah positif, katanya dalam satu nota berasingan.

Ia menambah tinjauan positif itu disokong oleh perubahan struktur dan pilihan pengguna terhadap konsep membeli-belah dalam talian serta pembekuan lesen kurier baharu di Malaysia mulai September 2020 sehingga September 2022 bagi memastikan persaingan yang rasional dalam segmen itu.


Bekalan air mula disalurkan ke enam kawasan di Klang, Shah Alam – Air Selangor

KUALA LUMPUR, 14 Dis – Bekalan air di enam kawasan di Klang dan Shah Alam iaitu Seksyen 18,19,20,23,24 dan 25 yang mengalami gangguan bekalan air tidak berjadual sejak semalam, mula disalurkan kepada pengguna, kira-kira 7 pagi tadi.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata bekalan àir mula disalurkan semula selepas kerja-kerja pembaikan paip pecah di Jalan Persiaran Jubli Perak Seksyen 24, Shah Alam, siap sepenuhnya.

“Seperti yang dimaklumkan, bekalan air di enam kawasan ini dijangka akan pulih sepenuhnya pada pukul 12.00 tengah hari nanti,” katanya dalam kenyataan di sini hari ini.

Untuk maklumat lanjut, orang ramai boleh melayari laman sesawang Air Selangor di www.airselangor.com, rujuk aplikasi Air Selangor, Facebook, Instagram dan Twitter, atau hubungi Pusat Perhubungan Air Selangor di talian 15300.- BERNAMA


Ada kemungkinan varian Omicron lebih mudah menjangkiti berbanding Delta – Khairy

KUALA LUMPUR, 30 Nov – Jangkitan varian COVID-19 baharu B.1.1.529 yang kini dinamakan Omicron, mungkin lebih mudah menular berbanding varian Delta, namun setakat ini belum dipastikan sejauh mana ‘ganasnya’ (virulent) virus itu, kata Menteri Kesihatan Khairy Jamaluddin.

“Apa yang boleh kita lakukan setakat ini adalah meningkatkan intervensi kesihatan awam (pemakaian pelitup muka, penjarakan, jaga kebersihan), menambah baik pengaliran udara, jaga kesihatan tubuh badan dan ambil dos penggalak vaksin apabila ditawarkan,” katanya menerusi akaun twitternya hari ini.

Jumaat lepas Khairy mengumumkan bahawa rakyat Malaysia tidak dibenarkan untuk melawat tujuh negara yakni Afrika Selatan, Botswana, Eswatini, Lesotho, Mozambique, Namibia dan Zimbabwe susulan kemunculan varian baharu itu.


Kes saman fitnah Mujahid terhadap Harakah dibicara mulai 12 Julai depan

KUALA LUMPUR, 22 Jan. – Perbicaraan kes saman fitnah Datuk Seri Dr Mujahid Yusof terhadap Harakah membabitkan isu usahawan kosmetik Muhammad Sajjad Kamaruzzaman, atau lebih dikenali sebagai Sajat, yang didakwa memakai telekung dan berpakaian seperti wanita sewaktu menunaikan umrah, akan bermula Julai depan.

Peguam Noorazmir Zakaria, yang mewakili Mujahid, ketika dihubungi Bernama berkata Pesuruhjaya Kehakiman Mahkamah Tinggi Quay Chew Soon menetapkan 12 dan 13 Julai untuk perbicaraan kes itu ketika prosiding berlangsung menerusi sistem dalam talian e-Review hari ini.

Bekas menteri di Jabatan Perdana Menteri itu, yang memfailkan saman pada 12 Ogos tahun lalu, menamakan wartawan Harakah Aziz Muda, Ketua Pengarang Harakah Wan Nordin Wan Yaacob, penerbit laman sesawang harakahdaily serta akhbar Harakah iaitu Galeri Media Serbanika Sdn Bhd dan pencetak akhbar itu, Percetakan Turbo (M) Sdn Bhd sebagai defendan.

Penyataan tuntutan Mujahid mendakwa pada 7 Februari 2020, Aziz, Wan Nordin dan Galeri Media telah menulis dan menerbitkan kenyataan memfitnah terhadapnya di laman sesawang harakahdaily menerusi artikel bertajuk ‘Sajat: Mujahid dan K’jaan PH patut dipersalahkan’ serta menerbitkan satu lagi kenyataan yang memfitnah beliau dalam akhbar Harakah bertarikh 10 hingga 13 Februari menerusi artikel ‘Keterlanjuran Sajat kesilapan Mujahid dan kerajaan PH’.

Mujahid selaku plaintif mendakwa kata-kata fitnah itu antara lain membawa maksud bahawa beliau seorang yang tidak bertanggungjawab apabila membenarkan masyarakat, khususnya yang beragama Islam, terlibat dalam aktiviti ‘Lesbian Gay Bisexual Transexual (LGBT)’ selain didakwa menjadi punca kepada tindakan Sajat memakai telekung serta berpakaian seperti wanita sewaktu menunaikan umrah.

Ahli Parlimen Parit Buntar itu juga mendakwa kenyataan fitnah itu telah menjatuhkan maruah, kredibiliti serta reputasinya selaku menteri yang menjaga hal ehwal agama di Jabatan Perdana Menteri dan akibat daripada penyebaran kata-kata fitnah tersebut, beliau mengalami tekanan serta berasa malu untuk berhadapan dengan masyarakat.

Sementara itu, kesemua defendan menerusi penyataan pembelaan difailkan pada 28 September tahun lalu berkata, Mujahid seharusnya berani bertanggungjawab berhubung kenyataan yang dikeluarkan beliau dan sepatutnya tidak tersinggung dengan kritikan yang dilontarkan masyarakat terutama pengamal media berhubung isu tersebut.


Kaji pemberian vaksin anak berusia 12 hingga 17 tahun- PM

PUTRAJAYA 15 Jun – Kerajaan sedang mengkaji pemberian vaksin COVID-19 kepada anak-anak yang berusia 12 hingga 17 tahun selepas melihat kepada perkembangan positif kadar vaksinasi di negara ini.

Perdana Menteri, Tan Sri Muhyiddin Yassin berkata sehingga semalam (14 Jun) sebanyak 197,963 dos suntikan vaksin telah diberikan buat rakyat di negara ini.

“Semalam pemberian vaksin mencecah 197,963 dos hampir 200,000 dan saya yakin usaha ini akan terus dipertingkatkan lebih kepada 300,000 dos vaksin diberikan sehari dalam bulan-bulan mendatang.

“Kita bukan sahaja berjaya memberi vaksin kepada hampir semua ‘frontliner’, malahan 50 peratus golongan berusia 60 tahun ke atas telah menerima dos pertama.

“Kita juga akan terus mengutamakan golongan rentan COVID-19 yang lain dan mereka berusia 18 tahun ke atas dan terkini kerajaan sedang mengkaji pemberian vaksin kepada anak-anak kita yang berusia 12 hingga 17 tahun,” katanya.

“Ini kerana lebih ramai dilindungi dengan vaksinasi semakin longgar kawalan pergerakan dilaksanakan, semakin banyak aktiviti sosial dan ekonomi dibuka dan kita boleh mula beralih secara teratur dan selamat kepada norma kehidupan pra pandemik.

“Dengan kadar vaksinasi semakin meningkat dan tindakan kesihatan awam yang masih diteruskan, saya percaya jumlah kes harian COVID-19 akan terus mencatatkan penurunan,” katanya.


MPJ buka tujuh Pasar Ramadan tahun ini – Sapiah

Yang Dipertuanya, Datin Sapiah Haron berkata ia melibatkan seramai 290 peniaga yang mana 60 peniaga di Bandar Baru Merlimau, Bandar Jasin Bestari (60), tapak letak kereta Stadium Jasin (50) dan tapak Pasar Malam Nyalas, Pekan Nyalas (15 peniaga).

Katanya Pasar Ramadan juga dibuka di R&R Sungai Rambai Arah Selatan membabitkan 50 peniaga, Pekan Selandar 20 peniaga dan Taman Bukit Serkam seramai 35 peniaga.

“Tahun lalu kita buka sembilan Pasar Ramadan tapi tahun ini hanya tujuh saja kerana dua lagi tidak mendapat sambutan dan ramai peniaga tidak melalui penganjur.

“Ada yang berniaga di depan atau berhampiran rumah mereka setiap hari, setakat ini tiada masalah untuk mereka berniaga cuma perlu ada lesen dan jaga keselamatan diri,” katanya.

Menurutnya, setakat ini prosedur operasi standard (SOP) di Pasar Ramadan masih diteruskan seperti sebelum ini yang mana perlu memastikan penjarakan dua meter antara peniaga.

“SOP sama seperti dulu, ada penjarakan dua meter antara khemah peniaga, kita masih buat pintu masuk dan keluar, Jabatan Sukarelawan Malaysia (RELA) juga akan menjaga setiap pintu masuk untuk pastikan pengunjung imbas Kod QR,” katanya.


Bajet 2023: Lebih RM1 bilion diperuntuk kepada warga emas, Orang Asli

Beliau berkata pada tahun depan, hampir RM1 bilion disediakan khusus untuk kebajikan warga emas iaitu peningkatan ketara berbanding RM580 juta pada 2020 berikutan kenaikan kadar bantuan kebajikan warga emas dan peluasan kelayakan yang meningkatkan bilangan penerima.

Menurut Tengku Zafrul kerajaan terus menyediakan geran berjumlah RM21 juta untuk menyokong operasi institusi penjagaan warga emas, kanak-kanak dan Orang Kurang Upaya (OKU) swasta yang dikendalikan oleh badan bukan kerajaan (NGO).

“Agenda memperkasa komuniti tumpuan akan memfokuskan kepada pemberian bantuan, kemudahan infrastruktur dan program-program sosioekonomi,” katanya ketika membentangkan Rang Undang-Undang Perbekalan 2023 di Dewan Rakyat hari ini.

Sementara itu, Tengku Zafrul berkata secara keseluruhan, sebanyak RM305 juta disediakan untuk masyarakat Orang Asli pada tahun depan berbanding RM274 juta tahun ini.

Beliau berkata pada tahun depan, kerajaan akan melaksanakan Projek Tanam Semula Ladang Orang Asli merangkumi kerja-kerja penanaman semula getah dan kelapa sawit yang akan memanfaatkan lebih 2,100 Orang Asli di Kemaman di Terengganu, Bera di Pahang dan Gua Musang di Kelantan.

“Kerajaan juga akan mempergiat Program Pembangunan Usahawan Orang Asli bagi menyediakan bantuan peralatan perniagaan dan bimbingan keusahawanan kepada 550 Orang Asli,” katanya.

Tengku Zafrul berkata yayasan di bawah syarikat berkaitan kerajaan (GLC) akan juga menaja sekurang-kurangnya 10 anak Orang Asli untuk menyambung pelajaran di luar negara.

Dalam pada itu, beliau berkata sebanyak RM10 juta disediakan untuk tahun depan di bawah inisiatif Agropenjara bagi memperluas aktiviti pertanian dan perladangan melibatkan 70 hektar tanah penjara.

“Peruntukan ini antaranya untuk meluaskan penternakan lebah kelulut di Penjara Prabebas Dusun Dato’ Murad, Melaka dan meningkatkan bekalan ikan air tawar di Pusat Koreksional Kamunting, Perak,” katanya.

Tengku Zafrul berkata bermula tahun depan, potongan cukai tambahan kepada majikan yang menggaji antaranya bekas banduan turut diperluas kepada bekas penghuni Sekolah Henry Gurney, institusi perlindungan dan pemulihan kerajaan.

Inisiatif potongan cukai tambahan itu juga diperluas kepada pusat jagaan bukan kerajaan yang berdaftar di bawah Jabatan Kebajikan Masyarakat (JKM), katanya.

Beliau turut memaklumkan bahawa kerajaan akan menubuhkan Pusat Transit-Anjung Sinar sebagai pusat sementara untuk anak-anak di bawah jagaan JKM berteduh sebelum mendapatkan pekerjaan dan memulakan hidup baru.


MUFC elak ulangi ‘skrip’ bolos awal

Dalam dua aksi menentang Johor Darul Ta’zim (JDT) dan Sri Pahang FC sebelum ini, MUFC dibolosi seawal minit pertama, hingga menyaksikan pemain skuad Hang Tuah bergelut untuk mengimbangi semula permainan.

Justeru, menjelang pertemuan dengan Penang FC di Stadium Bandaraya esok, Ketua Jurulatih MUFC, Zainal Abidin Hassan mahu anak buahnya mengekalkan disiplin sejak sepak mula bagi memastikan harapan mengutip mata di tempat lawan dan menjarakkan diri dari zon bahaya dicapai.

“Kita datang ke sini dengan misi untuk mengutip mata yang mana saya meminta pemain untuk berdisiplin dan tidak lagi mengulangi kesilapan mudah.

“Kita tidak mahu apa yang terjadi dalam aksi menentang Sri Pahang FC dan JDT berulang lagi sehingga menyebabkan kita terpaksa bertungkus-lumus untuk mencari gol penyamaan.

“Diharap dengan kemasukan pemain utama yang sebelum ini cedera dan digantung perlawanan, kita dapat bangkit untuk mengutip mata di Pulau Pinang,” katanya.

“Jadi, di sini, pemain harus ingat mereka mempunyai pasukan yang baik dan saya percaya jika prestasi mereka ditingkatkan sedikit lagi, kita boleh pergi ke depan,” katanya lagi.


21 positif akibat kluster citrawarna di Sarawak

KUCHING, 9 Mac – Jawatankuasa Pengurusan Bencana Negeri (JPBN) Sarawak hari ini mengesan kluster baru iaitu Kluster Citrawarna di daerah Kuching, setelah 21 individu disahkan positif COVID-19 sementara enam kes lagi masih belum diketahui.

JPBN Sarawak dalam kenyataan hari ini memaklumkan kluster ini bermula dari seorang lelaki warga tempatan berumur 45 tahun yang dikesan positif melalui saringan individu bergejala pada 27 Feb lepas di sebuah hospital swasta di sini.

“Kluster ini merupakan satu kluster komuniti melibatkan kes-kes yang terlibat secara langsung dengan Program Citrawarna Keluarga Malaysia 2022 yang berlangsung selama empat hari bermula 24 Feb di Tebingan Kuching. Anggaran pengunjung adalah 50,000 orang,” menurut kenyataan itu.

Berikutan itu, jawatankuasa berkenaan menasihati orang ramai yang menghadiri program berkenaan untuk membuat saringan kendiri sekiranya mengalami sebarang gejala dan mengelakkan daripada menghadiri aktiviti perkumpulan ramai yang menyukarkan pematuhan prosedur operasi standard (SOP) pencegahan COVID-19.

Sementara itu kenyataan JPBN turut menyatakan jumlah kes harian terbaharu di Sarawak dicatatkan sebanyak 1,727 dengan 13 daripadanya dikategorikan sebagai jangkitan paru-paru yang memerlukan bantuan oksigen dan ventilator.

Dua kes kematian turut direkodkan melibatkan seorang lelaki berusia 72 tahun di Hospital Daerah Kapit dan seorang wanita berusia 60 tahun di Hospital Daerah Mukah.- BERNAMA


Trafik lancar walaupun cuti hujung minggu, cuti umum

BANDA HILIR 5 Jun – Keadaan trafik di beberapa lokasi tumpuan pelancong seperti Banda Hilir terkawal meskipun ramai pelawat luar memilih bercuti di negeri ini sejak Sabtu lalu.

Selain itu anak jati Melaka yang pulang ke kampung halaman masing-masing mengambil peluang sempena cuti hujung minggu bersambung dengan cuti umum sempena Ulang Tahun Hari Keputeraan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk bersantai bersama keluarga.

Tinjauan Melaka Hari Ini (MHI) sekitar Banda Hilir dan Melaka Raya yang merupakan tumpuan utama warga Melaka dan pelancong mendapati aliran trafik masih terkawal setakat jam 2 petang tadi.

Hanya terdapat sedikit kesesakan bermula di hadapan Hospital Pakar Putra, Little India dan Bangunan Merah berikutan padat dengan pelancong tempatan dan antarabangsa.

Bagaimanapun, aliran lalu lintas di sebelah kanan atas jejambat Melaka Raya menuju ke Mahkota Parade agak perlahan susulan kenderaan yang ingin masuk ke Bandaraya Melaka dari Klebang.


Zuraidin tarik diri tanding Presiden PSM

KOTA BHARU, 10 Feb – Presiden Gabungan Sepak Takraw Kelantan (GASTAK) Zuraidin Abdullah menarik diri daripada bertanding jawatan Presiden Persatuan Sepak Takraw Malaysia (PSM) pada Mesyuarat Agung Tahunan (AGM) diadakan Sabtu ini.

“Keputusan ini adalah bagi memberi laluan kepada Presiden Persatuan Sepak Takraw Wilayah Persekutuan Kuala Lumpur (PERSEWIP) Datuk Mohd Sumali Reduan untuk menerajui PSM,” katanya dalam kenyataan hari ini.

Zuraidin berkata keputusan menarik diri dibuat dengan mengambil kira semua perkara serta pandangan selain percaya dengan kewibawaan dan pengalaman Mohd Sumali untuk mentadbir badan itu dengan baik.

Zuraidin berkata GASTAK telah memutuskan untuk menyokong PSM bagi menangani segala isu sehingga persatuan itu dapat diterima semula oleh Persekutuan Sepak Takraw Asia (ASTAF).


Muhyiddin dilantik pengerusi Majlis Pemulihan Negara – KSN

KUALA LUMPUR 4 Sept – Tan Sri Muhyiddin Yassin dilantik sebagai Pengerusi Majlis Pemulihan Negara bertaraf menteri oleh Jemaah Menteri dalam mesyuaratnya Rabu lalu.

Menurutnya, pelantikan Muhyiddin dibuat atas dasar keyakinan kerajaan terhadap kemampuan beliau untuk menerajui strategi pemulihan negara demi mencapai impak ekonomi terbaik dan memulihkan semula kehidupan rakyat yang terjejas teruk akibat pandemik COVID-19.

Beliau yang juga Setiausaha Jemaah Menteri berkata, pelantikan itu telah disembah maklum kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.


UMNO telah kemuka maklumat diperlukan RoS – Ahmad Zahid

PUTRAJAYA, 9 Feb – UMNO telah mengemukakan semua maklumat yang diperlukan Jabatan Pendaftaran Pertubuhan (RoS) berhubung usul tambahan yang diluluskan pada Perhimpunan Agung UMNO 2022 untuk jawatan presiden dan timbalan presiden tidak dipertandingkan pada pemilihan parti akan datang.

Presiden UMNO Datuk Seri Dr Ahmad Zahid Hamidi yang juga Timbalan Perdana Menteri berkata segala penjelasan serta maklumat yang diperlukan telah diserahkan oleh Setiausaha Agung UMNO Datuk Seri Ahmad Maslan kepada jabatan itu.

“Kami diberi masa 60 hari untuk memberikan penjelasan terperinci. Saya percaya setiausaha agung kami telah memenuhi semua permintaan RoS dan memberikan semua maklumat yang diperlukan,” kata beliau pada sidang media selepas majlis perhimpunan bulanan Kementerian Kemajuan Desa dan Wilayah (KKDW) di sini hari ini.

Ahmad Zahid yang juga Menteri Kemajuan Desa dan Wilayah berkata demikian ketika diminta mengulas perkembangan aduan dua ahli UMNO pada 20 Jan lepas kepada RoS agar semakan dibuat terhadap usul tambahan yang diluluskan semasa Perhimpunan Agung UMNO 2022.

Aduan berhubung dua jawatan yang tidak dipertandingkan itu dikemukakan oleh ahli UMNO Kuala Nerus, Muhammad Aizat Fikri Mohd Nasir dan ahli UMNO Seremban, Muhammad Fiqri Firdaus Muhammad Rom, yang berharap RoS dapat menentukan sekiranya terdapat pertikaian terhadap usul tambahan yang dibawa pada PAU 2022.

Majoriti perwakilan yang hadir pada perhimpunan agung parti itu menyatakan sokongan terhadap usul tambahan dicadangkan wakil UMNO Negeri Sembilan, Mohd Shukri Shamsudin agar jawatan presiden dan timbalan presiden tidak dipertandingkan dalam pemilihan UMNO akan datang.

“Pada hemat saya adalah adil RoS dengar penjelasan dan aduan kedua-dua belah pihak bagi wujudkan suasana harmoni dikalangan ahli dan kepimpinan agar tidak timbul taksiran atau interpretasi pelbagai,” kata beliau.

Ditanya sama ada UMNO telah menerima surat rayuan daripada Ahli Parlimen Sembrong Datuk Seri Hishammuddin Hussein dan bekas Ahli Dewan Undangan Negeri (ADUN) Tiram Datuk Maulizan Bujang yang digantung keahliannya, Ahmad Zahid berkata beliau belum menerima lagi menerimanya.

“Saya tidak menerima (apa-apa) surat rayuan (daripada mereka)… (jika mereka memberi surat itu) saya akan terima dan serahkan kepada lembaga disiplin untuk mengkajinya,” kata beliau.


Melaka ke arah jadi negeri pelancongan patuh, amal SOP

BANDARAYA MELAKA 5 Feb – Melaka menyasarkan semua premis serta fasiliti pelancongan di negeri ini menerima Program Pensijilan Patuh dan Amal SOP COVID-19 pada tahun ini.

Katanya, setakat ini dianggarkan lebih 100 premis sudah menerima sijil terbabit sekali gus menjadikan Melaka sebagai negeri pertama yang patuh dan amal SOP COVID-19 sepenuhnya di premis serta fasiliti pelancongan.

“Kerajaan negeri menerusi Bahagian Promosi Pelancongan (BPP) bersama Perbadanan Produktiviti Malaysia (MPC) sudah melaksanakan Program Pensijilan Patuh dan Amal SOP COVID-19 di negeri ini.

Mengulas lanjut, Muhammad Jailani berkata Melaka merupakan destinasi kedua Pesta Kopi sebagai usaha mempromosikan Produk Kopi Lokal Negara, selain membuka peluang perniagaan kepada usahawan baharu dalam industri kopi negara.


KPMBM kumpul RM5,700 bantu penduduk di Palestin

BANDARAYA MELAKA 22 Jun – Majlis Perwakilan Pelajar (MPP) Kolej Profesional MARA Bandar Melaka (KPMBM) berjaya mengumpul dana RM5,700 menerusi Program Solidariti Untukmu Palestin 2021.

Presiden MPP KPMBM sesi 2021/2022, Muhammad Danial Fitri Marzlan berkata, program itu mendapat kerjasama Aman Palestin Berhad yang diadakan secara atas talian bermula 28 Mei sehingga semalam.

“Inisiatif ini bagi mengumpul sumbangan warga kolej untuk disalurkan kepada penduduk di Palestin susulan serangan dan kekejaman yang dilakukan terhadap penduduk Palestin negara itu.

Jelasnya, disebabkan kekangan Perintah Kawalan Pergerakan (PKP) pihaknya menggunakan platform media sosial seperti Facebook, Instagram dan lain-lain bagi menyebarkan kesedaran buat warga kolej untuk turut menderma.

“Ia secara tidak langsung menunjukkan keprihatinan kita terhadap pergolakan yang berlaku sekali gus menggalakkan sikap menderma dalam kalangan pelajar,” ujarnya lagi.

Majlis Penyerahan Sumbangan diadakan secara atas talian bersama Aman Palestin Berhad beserta ceramah mengenai perkembangan di Palestin disampaikan Duta Aman Palestin, Ustaz PU Yeop, semalam.


Tiada ziarah, sambutan Tahun Baru Cina hanya bersama ahli keluarga

KUALA LUMPUR 4 Feb. – Perayaan Tahun Baharu Cina termasuk upacara sembahyang hanya dibenarkan disambut di rumah bersama ahli keluarga, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata upacara sembahyang di tokong tidak dibenarkan kecuali kepada lima ahli jawatankuasa tempat ibadat berkenaan dengan orang ramai digalak melakukan upacara itu di kediaman masing-masing.

“Prosedur operasi standard (SOP) ini pernah kita lakukan sewaktu Hari Raya Aidilfitri, begitu juga Deepavali. Bagaimanapun, untuk Sarawak kita serahkan kepada kerajaan negeri untuk umumkan kerana di sana ada PKP, ada PKPB ,” katanya dalam sidang media perkembangan Perintah Kawalan Pergerakan (PKP), hari ini.

Beliau berkata acara makan besar sempena perayaan itu juga terhad kepada ahli keluarga dari kediaman yang sama sahaja, selain aktiviti ziarah dari rumah ke rumah, rentas daerah dan negeri adalah tidak dibenarkan.

Selain itu, persembahan dan kebudayaan yang lazim seperti tarian singa, tarian naga, perarakan tanglung, persembahan opera Cina dan pertunjukan pentas juga tidak dibenarkan.

Sementara itu, Ismail Sabri berkata kerajaan bersetuju menamatkan PKP Diperketatkan (PKPD) di Blok Tahanan dan Kuarters Depot Tahanan Imigresen Pekan Nenas, Pontian, Johor hari ini.

Beliau berkata sehingga kini, Kementerian Kesihatan (KKM) telah melaksanakan 408 ujian saringan dan daripada jumlah itu 125 kes positif COVID-19 telah direkodkan.

Bagaimanapun, semua kes positif yang dirawat di Pusat Kuarantin dan Rawatan COVID-19 Berisiko Rendah (PKRC) akan didiscaj hari ini dan tiada lagi sampel saringan menunggu keputusan.

Mengenai kesalahan ingkar SOP, Ismail Sabri berkata Polis Diraja Malaysia (PDRM) telah menahan 731 individu semalam dan daripada jumlah itu, 709 individu dikompaun, 19 direman dan tiga dijamin.


MOTAC giat usaha bantu industri pelancongan

AYER KEROH 4 Nov. – Pejabat Kementerian Pelancongan, Seni dan Budaya Malaysia (MOTAC) Melaka komited menggiatkan usaha membantu pemain industri pelancongan kembali bangkit memulihkan sektor berkenaan selepas pandemik COVID-19 berakhir nanti.

Pengarahnya, Yeow Chin Chai berkata, antara usaha yang dijalankan buat masa ini ialah mengadakan sesi dialog secara berterusan dengan semua yang terlibat bagi mendengar permasalahan, selain memikirkan cara untuk membantu.

“Dari semasa ke semasa kita akan terus mengadakan mesyuarat, perjumpaan dan sesi dialog bersama penggiat industri untuk kita membantu membangunkan semula sektor pelancongan pasca COVID-19,” katanya.

Beliau berkata demikian dalam program Libat Urus MOTAC dan Melaka Hari Ini (MHI) bersama Persatuan-Persatuan Pelancongan Melaka di Bangunan MOTAC, di sini, semalam.

Dalam sesi libat urus itu, MHI telah memperkenalkan tawaran promosi pengiklanan kepada pemain industri pelancongan negeri ini untuk mempromosikan pakej-pakej pelancongan mereka kepada orang ramai.

Chin Chai berkata, pakej pemasaran dan promosi yang diperkenalkan itu sangat penting kepada pengusaha hotel, inap desa dan agensi pelancongan di negeri ini dalam usaha menarik semula kehadiran pelancong domestik ke negeri ini.

Ujarnya, melalui penganjuran tersebut, diharap semua persatuan yang ada di Melaka dapat bersatu dan berganding bahu menggiatkan aspek promosi bagi melihat sektor pelancong kembali berkembang.


KKM seru sukarelawan kesihatan bantu tangani COVID-19

Ketua Pengarah Kesihatan Tan Sri Dr Noor Hisham Abdullah berkata, tenaga sukarelawan tersebut amat diperlukan untuk meringankan beban para petugas kesihatan KKM di seluruh negara ketika ini.

Katanya jawatan yang diperlukan adalah pegawai dan penolong pegawai perubatan, pegawai pergigian, jururawat, pegawai dan penolong pegawai kesihatan persekitaran serta juruteknologi makmal perubatan.

Dr Noor Hisham berkata syarat menyertai khidmat sukarelawan itu adalah mereka yang berumur 18 hingga 60 tahun, sihat dan cergas secara fizikal dan mental, tidak hamil, serta telah mendapat kebenaran daripada majikan bagi yang bekerja.

“Syarat lain adalah pemohon bukan anggota KKM, sanggup bertugas di lokasi yang memerlukan, tiada sejarah kontak rapat dengan kes COVID-19 dalam masa 14 hari.

“Untuk makluman, KKM tidak menyediakan pengangkutan, penginapan, makanan atau elaun/gaji bagi sukarelawan. Segala kos sepanjang khidmat sukarelawan ditanggung sendiri,”  katanya yang berkongsi maklumat Unit Mobilisasi, Pusat Kesiapsiagaan dan Tindak Cepat Krisis (CPRC) Kebangsaan menerusi Facebook rasmi beliau.


Kuasa pengundi tentukan Bajet 2023 – Ismail Sabri

KEMAMAN, 21 Okt – Kuasa pengundi pada 19 Nov ini menjadi penentu Bajet 2023 akan diluluskan untuk membolehkannya dilaksanakan demi kepentingan rakyat, kata Perdana Menteri Datuk Seri Ismail Sabri Yaakob.

Ismail Sabri berkata segala yang dicadangkan dalam Bajet 2023 itu akan dilaksanakan dengan syarat kerajaan di bawah pimpinannya dan parti yang diwakilinya iaitu UMNO dan Barisan Nasional menguasai Putrajaya.

Beliau berkata Bajet 2023 yang dibentang pada 7 Okt merupakan bajet terbesar dalam sejarah negara yang mencakupi seluruh rakyat termasuk masyarakat bandar dan luar bandar, namun belanjawan itu belum diluluskan, justeru ia masih belum boleh dibelanjakan.

“Jadi kuasa untuk gunakan bajet tersebut di tangan tuan puan… Pilih pada 19 haribulan (November), tuan-tuan akan menentukan bajet itu akan dibentang semula dan diluluskan untuk kepentingan tuan puan ,” kata beliau pada program ramah mesra bersama warga Lembaga Kemajuan Terengganu Tengah (Ketengah) di Kompleks Sukan Bandar Seri Bandi di sini hari ini.

Bajet 2023 yang dibentangkan Menteri Kewangan Tengku Datuk Seri Zafrul Tengku Abdul Aziz di Dewan Rakyat pada 7 Okt berjumlah RM372.3 bilion adalah peruntukan belanjawan terbesar dalam sejarah.

Suruhanjaya Pilihan Raya (SPR) menetapkan 19 Nov sebagai tarikh pengundian bagi Pilihan Raya Umum ke-15 (PRU15), penamaan calon pada 5 Nov dan pengundian awal pada 15 Nov.


BN akan umum tawaran baharu buat rakyat Melaka

MASJID TANAH 4 Nov – Barisan Nasional (BN) akan mengumumkan tawaran-tawaran baharu kepada rakyat Melaka menjelang pengumuman manifestonya pada minggu hadapan.

Pengerusi BN Melaka, Datuk Seri Ab Rauf Yusoh berkata, manifesto-manifesto yang akan dibentangkan itu merangkumi tiga fokus utama iaitu kestabilan, kemakmuran dan muafakat.

“Kita akan mengadakan pelancaran manifesto BN selepas penamaan calon, yang mana akan ada tawaran-tawaran baharu akan diberikan kepada rakyat Melaka untuk memberi mandat kepada BN mentadbir negeri ini.

“Apa yang boleh saya katakan, rakyat Melaka akan mendapat banyak faedah daripada (manifesto) khususnya membabitkan kerajaan yang stabil makmur dan berkredibiliti,” katanya.

Dalam pada itu, mengulas mengenai bayangan calon yang akan ditampilkan BN, Ab Rauf bagaimanapun meminta semua bersabar sehingga hari penamaan calon pada 8 Nov.


Kementerian Kewangan, NGO, Wanita sedia belanjawan berasaskan data gender mulai 2023 – PM

Beliau berkata inisiatif belanjawan berasaskan data asing gender itu akan mengenal pasti kumpulan sasar dan mengagih sumber mengikut keperluan penerima yang signifikan bilangannya.

“Ini bukan sahaja kepada ibu tunggal tetapi juga untuk bapa tunggal sekiranya semakin tinggi peningkatan dalam sesebuah komuniti,” katanya ketika berucap pada sambutan Hari Wanita Kebangsaan ke-60, di sini hari ini.

Perdana Menteri berkata kerajaan juga akan menambah baik dasar, perundangan serta program yang lebih peka gender termasuk usaha pembaharuan dalam penyemakan Dasar Wanita Negara dan penggubalan Rang Undang-undang (RUU) yang prihatin gender.

Beliau berkata antaranya,  RUU Antigangguan Seksual 2021 telah diluluskan sebulat suara oleh Dewan Rakyat dan Dewan Negara, manakala RUU Jenayah Intip dan Hendap (Anti-Stalking Law) telah dibentang untuk bacaan pertama di Dewan Rakyat pada 4 Ogos lepas.

Perdana Menteri berkata kerajaan juga akan meneruskan Pelan Tindakan Menangani Perkahwinan Bawah Umur dengan yang terkini, Kedah telah menggubal semula undang-undang perkahwinan Islam yang memberikan perlindungan kepada kumpulan rentan dan lemah.

Perdana Menteri berkata walaupun masih terdapat banyak ruang untuk ditambah baik dalam agenda pemerkasaan wanita, kerajaan sentiasa mengutamakan pemerkasaan golongan itu yang merupakan tonggak pembangunan negara.

Ismail Sabri berkata antara lain, sebelum ini kerajaan telah mengumumkan penubuhan Majlis Wanita Negara, Jawatankuasa Eksekutif Wanita Negara dan Jawatankuasa Kerja Wanita Negeri bagi memperkasa peranan wanita di peringkat Persekutuan dan Negeri.

“Kerajaan juga telah memperuntukkan sebanyak RM13 juta khusus untuk memperkasa Bahagian D11 Polis Diraja Malaysia bagi Siasatan Seksual, Wanita dan Kanak-kanak, bagi memastikan kes-kes melibatkan jenayah seksual terhadap wanita dan kanak-kanak dapat diuruskan dengan lebih berkesan,” katanya.

Ismail Sabri berkata kerajaan turut prihatin dalam memastikan mangsa-mangsa keganasan rumah tangga mendapat perlindungan segera dengan mewujudkan Pusat Sokongan Sosial Setempat (PSSS) yang memberikan perkhidmatan psikososial kepada Keluarga Malaysia di seluruh negara.

Beliau berkata sehingga Ogos 2022, seramai 591,000 kumpulan sasar terutama golongan wanita telah mendapatkan perkhidmatan PSSS iaitu sesi bimbingan dan kaunseling.

Turut hadir Menteri Pembangunan Wanita, Keluarga dan Masyarakat Datuk Seri Rina Harun; Menteri Pelancongan, Seni dan Budaya Datuk Seri Nancy Shukri dan Presiden Majlis Kebangsaan Pertubuhan-Pertubuhan Wanita Malaysia (NCWO) Prof Emeritus Tan Sri Dr Sharifah Hapsah Syed Hasan Shahabudin.